title: Toivo Pekkasen puisto

text: Toivo Pekkasen puisto on puisto Kotkassa Kotkansaarella. Puisto on saanut nimensä kirjailija Toivo Pekkasen mukaan. Puisto käsittää Keskuskadun, Koulukadun, Kymenlaaksonkadun ja Eteläpuistokadun väliin jäävän korttelin. Puistossa sijaitsee Kotkan veistospromenadiin kuuluvista teoksista Frederico Asslerin "Elinvoimainen läsnäolo" (2005) ja Miina Äkkijyrkän "Vasikat" (2010). Puistoon pystytettiin jo aikaisemmin vuonna 1989 Jean-Erik Kullbergin veistos "Auringonpalvojat".


title: Ukonkaura

text: Ukonkaura ("Avena strigosa") on heinälaji kaurojen ("Avena") suvussa. Se on yksivuotinen ja kasvaa suurimpana yhden metrin korkeaksi. Röyhy on 10–25 senttimetriä pitkä ja viisi senttimetriä leveä, peltokauraan ("Avena sativa") verrattuna muodoltaan suppea. Tähkylöiden helpeiden kärkihampaat ovat enintään usean millimetrin pituisia.


title: Ukonkaura

text: Ukonkauraa on kasvanut aiemmin rikkakasvina viljapelloissa. Se on hävinnyt Suomesta muutamia vuosikymmeniä sitten kokonaan.


title: Mõigu

text: Mõigu on asuinalue () Kesklinnan kaupunginosassa Tallinnassa. Sen pinta-ala on 70 hehtaaria ja väkiluku 375 henkeä (1.1.2018). Vuoden 2014 alussa asuinalueen väestöstä 85 prosenttia oli virolaisia.


title: Heinäkaura

text: Niittyheinäkaura eli heinäkaura ("Arrhenatherum elatius") on heinälaji heinäkaurojen ("Arrhenatherum") suvussa.


title: Heinäkaura

text: Se on monivuotinen ja kasvaa löyhinä mättäinä puolesta puoleentoista metriä korkeaksi. Sillä on kalju korsi ja enintään senttimetrin leveät lehdet, joiden lapa on litteä, karhea ja osin karvainen. Heinäkauran röyhy on kapea ja 15 senttimetriä pitkä. Tähkylässä on yleensä kaksi kukkaa, joista toinen on kaksineuvoinen ja toinen hedekukka. Hedekukan ulkohelpeissä on näkyvät vihneet, tähkylän kaksineuvoisella kukalla on lyhyt tai puuttuva vihne.


title: Heinäkaura

text: Heinäkauraa kasvaa Suomessa niityillä, merenrannoilla, nurmikoilla ja tienvarsilla.


title: Viinipullo

text: Viinipullo on yleensä lasista tehty viinin säilytykseen ja suojaamiseen tarkoitettu pullo.


title: Viinipullo

text: Viiniä säilytettiin lasiastioissa satunnaisesti jo antiikin Roomassa. Varta vasten viinin säilytykseen ja kuljetukseen suunnitellut pullot otettiin käyttöön 1300-luvulla. Hauraan pullon suojana käytettiin aluksi niinipunoksia. Vuonna 1640 Newcastlessa, Englannissa kehitettiin kestävä viinipullo.


title: Viinipullo

text: Lasi soveltuu hyvin viinipullon materiaaliksi, sillä se on kestävää eikä vaikuta viinin makuun. Vihreä tai ruskea lasi suojaa viiniä ultraviolettisäteilyltä, joka tuhoaa viinin tanniineja. Lasinen viinipullo kestää lämpötiloja −15 celsiusasteesta 80 celsiusasteeseen. Lasipullot voidaan myös kierrättää.


title: Viinipullo

text: Aluksi viinipullot olivat pisaranmuotoisia, mutta 1800-luvulla pullojen muoto muuttui nykyisenkaltaiseksi pitkäksi ja kapeaksi pinoamisen helpottamiseksi. Vanhoja viinejä säilytetään usein jyrkkäharteisissa pulloissa, jotta pulloon ajan myötä muodostuva sakka ei valuisi lasiin. Viinipullon pohjassa on yleensä kuoppa, johon peukalo laitetaan viiniä kaadettaessa.


title: Viinipullo

text: Viinipullon kapea kaula suojaa viiniä hapettumiselta vähentämällä viinin kosketuspintaa ilman kanssa. Se mahdollistaa myös korkin käytön pullon sulkemiseen. Luonnonkorkillinen viinipullo avataan korkkiruuvilla. Joskus viinipullon kaulan suussa käytetään lisäksi kapselia.


title: Viinipullo

text: Yleisin viinipullon tilavuus on 0,750 litraa. 1,5 litran kokoinen pullo on nimeltään "magnum", jossa samppanjaa yleensä säilytetään. Samppanja tarvitsee myös paksuseinäisen pullon, joka kestää pullon sisälle kehittyvän paineen. Makeita jälkiruokaviinejä kuten tokajia ja sherryä säilytetään joskus puolen litran pulloissa.


title: Viinipullo

text: Viinipullon etuetiketin sisältö on tarkkaan säännelty, ja siinä lukee viinin nimi, vuosikerta, tuottaja ja viljelyalue. Lisäksi viinin alkoholipitoisuus ilmoitetaan etiketissä puolen prosenttiyksikön tarkkuudella ja pullon tilavuus senttilitroina (cl).


title: Viinipullo

text: Takaetiketin sisältö on vapaampi kuin etuetiketin, ja siinä on usein viinin ruoka- ja tarjoilusuosituksia, tai tarkempaa tietoa rypälelajikkeesta tai viinin valmistuksesta.


title: Viinipullo

text: Euroopan ulkopuolelta tulevien eli Uuden maailman viinien etiketit on suunniteltu kuluttajalähtöisemmin kuin ranskalaisten viinien etiketit, jotka joudutaan tiukkojen säännösten vuoksi tekemään tuotelähtöisesti. Tutkimusten mukaan kuluttaja nojaa usein pullon etiketin antamaan tietoon, ja ranskalaisviinien etiketit nähdäänkin usein vaikeaselkoisina ja puuttellisina. Uuden maailman viinejä hyödyttää se, että niissä käytetty lajike kerrotaan etiketissä, sillä rypälelajikkeella on kuluttajille paljon merkitystä viinin valinnassa.


title: SU-kaasutin

text: SU-kaasutin ( SU on lyhenne valmistajan, Skinners Union, nimestä ) on teknisesti kuvattuna vakioalipaine-sivuimukaasutin, yleisesti käytetty termi on muuttuvakurkkuinen kaasutin. SU on valmistanut myös joitain malleja alaimukaasutinta, ne poistiuvat valikoimasta 1940-luvun lopulla.


title: SU-kaasutin

text: SU-kaasuttimet olivat yleisesti käytössä etenkin englantilaisissa automerkeissä kuten Austin, Morris, Jaguar, Triumph ja MG. Myös ruotsalaiset autonvalmistajat Volvo ja Saab käyttivät SU-kaasutinta useissa malleissa.


title: SU-kaasutin

text:
Kaasuttimen suunnitteli ja patentoi englantilainen George Herbert Skinner vuonna 1905 ja ne pysyivät sarjatuotannossa vuoteen 1995 Mineissä ja Austin Maestroissa. Nykyisin SU-kaasuttimia ja niiden osia valmistaa Burlen Fuel Systems Limited, pääasiassa harrasteautomarkkinoille. Japanilainen monialayhtiö Hitachi Ltd on myös valmistanut kaasuttimia, jotka perustuivat SU:hun. Näitä käytettiin mm. malleissa Datsun 240Z ja Datsun 260Z sekä monissa muissa Datsun -malleissa. Vaikka Hitachi-kaasuttimen ulkonäkö on sama SU:hun verrattuna, ne eroavat toisistaan niin paljon, että vain neula on ainut yhteensopiva osa.
Myös Toyota valmisti oman kaasutintehtaansa valmistamia SU-kaasuttimen kopioita Aisan-merkillä eräitä urheilullisia mallejaan varten.


title: SU-kaasutin

text: SU-kaasuttimen toimintaa ja imukurkun halkaisijaa säätelee kaasuttimen rungon yläpuolelle kiinnitetyssä kammiossa oleva mäntä. Mäntään on kiinnitetty suippo, alasuuntaan osoittava messinkinen neula, joka istuu kaasuttimen rungon alapuolella olevaan suutinputkeen. Suutinputken kautta syötetään polttoainetta imuilman joukkoon, edelleen imukanaviin syötettäväksi. Koska neula on kärkeä kohti suipponeva, se männän liikkeiden mukaan, liikkuessaan ylös tai alas, säätää suutinputken läpi kulkevan polttoaineen määrää.


title: SU-kaasutin

text: Kaasuttimien yleiseen toimintaperiaatteeseen kuuluu että kaasuttimen kurkkuun muodostuu alipaine . SU-kaasuttimessa tämä alipaine on johdettu kanavia myöten kammiotilaan männän yläpuolelle, männän alapuolella on ulkoinen ilmanpaine. Paine-ero männän molemmin puolin, yläpuolella alipaineimu, alapuolella ilmanpaine, nostaa mäntää ylöspäin. Vastavoimana nostolle on männän massa sekä vastajousi, joka on männän ja kammion sisäpinnan välissä. Koska jousi työskentelee vain osapituudeltaan koko voimaansa nähden, sen aikaansaama voima on vakio. Tasakaasulla ajettaessa mäntään kohdistuu molemminpuolin tasainen, vastakkainen voima ja mäntä pysyy paikallaan.


title: SU-kaasutin

text: Kun kaasuläppää avataan kiihdytettäessä, tai moottorin kierroksia nostetaan avaamalla läppää ja pitämällä se sen jälkeen vakaana, virtaus moottorin suuntaan kasvaa ja kaasuttimen kurkussa tapahtuu paineen putoaminen. Samoin männän yläpuolella tapahtuu paineen putoaminen ja mäntä imeytyy ylöspäin, kasvattaen kaasuttimen kurkun halkaisijaa, kunnes alipaine kurkussa saavuttaa vakiotasonsa. Toisinpäin, kun virtausta moottoriin pienennetään kaasuläppää sulkemalla, mäntä laskeutuu. Koska seoksen virtausnopeus pysyy kurkun halkaisijan muutoksen myötä vakiona, alipaine tekee samoin. Tällä periaatteella toimivia kaasuttima kutsutaan vakioalipainekaasuttimiksi.


title: SU-kaasutin

text: Männän asema vaikuttaa neulan asemaan suutinputkessa ja sitä kautta suutinputken virtausmäärään. Koska alipaine, joka imee polttoaineen suutinputkesta kaasuttimen kurkkuun, pysyy vakiona, annosteltavan polttoaineen määrä on aina oikea suhteessa ilman määrään. Tähän ilmiöön voidaan vaikuttaa neulan profiililla ja suutinputken koon muutoksilla. Erikokoisilla neuloilla ja suutinputkilla saadaan SU-kaasutin viritettyä moottorin vaatimusten mukaiseksi paljon tarkemmin, kuin yleisemmin autokäyttöön sovellettu kiinteäkurkkuinen kaasutin. Kiinteäkurkkuinen kaasutin vaatii monimutkaisemman rakenteen selvityäkseen samasta tehtävästä jonka muuttuvakurkkuinen kaasutin hoitaa luonnostaan. Seoksen perussäätö oikein asetettuna muuttuvakurkkuinen kaasutin toimii luonteensa mukaisesti lähes kaikissa olosuhteissa ja hajottaa polttoaineen ilman sekaan hyvin palavaksi seokseksi. SU-kaasuttimen luontaisesti itsesäätyvä polttoaineseos saa aikaan sen, että kaasuttimen kurkun koko eri moottoreissa ei tarvitse olla äärimmäisen tarkka ja tekee erikokoisten kaasuttimien kurkkujen ja suutinten tarpeen pienemmäksi.


title: SU-kaasutin

text:
Jotta tienpinnan epätasaisuudet tai muut äkilliset, kaasupolkimen kautta kaasutinvivustoon ja kaasuläppään vaikuttavat liikkeet eivät aiheuttaisi äkillisiä männänliikkeitä ja sitä kautta epämiellyttävää nykimistä, on mäntien liikettä vaimennettu öljyllä jota on männässä sijaitsevassa pienessä tilassa. Tämän vaimenninöljyn määrää on säännöllisesti tarkkailtava, sitä tarkoitusta varten on alipainekammion yläosassa irtikierrettävä ruuvi, jonka päässä oleva vaimenninmäntä toimii myös mittatikkuna. Liikkeen vaimennus on epäsymmetristä, se vastustaa männän liikettä enemmän ylös- kuin alaspäin. Tämä toimii eräänlaisena korvikkeena kiihdytyspumpulle, jollaista SU-kaasuttimissa ei ole. Kaasuläpän nopea avaaminen nostaa ilman virtausta ja alipaineen putoaminen imee hetkellisesti enemmän polttoainetta, rikastaen seosta, kunnes männän nousu tasaa seoksen. Koska vaimenninöljy vastustaa männän ylöpäin suuntautuvaa liikettä tehokkaammin, on öljyn ylitäyttö haitallista. Siitä on seurauksena kiihdytettäessä männän hitaampi toiminta ja männän täysi liike ylös saattaa estyä. Vaimenninöljyn viskositeetin valinnalla voidaan vaikuttaa männän liikenopeuteen, ja sen nousun hidastaminen voi olla myös tarkoituksellista, esim. korkean viskositeetin omaavalla vaimenninöljyllä saadaan kylmän moottorin seosta rikastettua.
Lisäksi öljyn tehtävänä on vaimentaa moottorin imusykkeistä aiheutuvaa männän edestakaista heilahtelua.


title: SU-kaasutin

text: SU-kaasuttimen hienous piilee sen yksinkertaisuudessa. Ensinäkemältä toimintaperiaate on samanlainen mopoissa ja moottoripyörissä käytettyihin luistikaasuttimiin. Luistikaasuttimessa on mäntä ja neula, aivan kuten SU:ssakin. Luistikaasuttimessa männän ( luistin ) ja neulan liike saadaan aikaan suoralla kaasuvaijerin vedolla toisin kuin SUssa, jossa liike syntyy epäsuorasti kurkun virtauksen muutosten myötä. Juuri tämä, että kaasutinta ohjataan vain kuljettajan vaatimusten eikä sekä kuljettajan ja moottorin vaatimusten mukaan, on ratkaiseva ero luistikaasuttimen ja SUn välillä. Luistikaasuttimessa polttoaineseoksen säätö on paljon epätarkempaa kuin SU:ssa, lukuun ottamatta tasakaasulla ajamista. Tämä epätarkkuus aiheuttaa lisäystä polttoaineen kulutukseen, etenkin koska luistikaasutin täytyy säätää rikkaammalle seokselle, jotta vältettäisiin laihan seoksen moottorille aiheuttamat huono käynti ja konerikon vaara. Tästä syystä, ennen polttoaineen suorasuihkutukseen siirtymistä, monet japanilaiset moottoripyörävalmistajat käyttivät kaasuttimina vakioalipainekaasuttimia luistikaasutinten sijaan. Monet vanhojen moottoripyörien harrastajat ovat korvanneet alkuperäisen kaasuttimen SU:lla, muutostyö on suhteellisen helppo ja käyttömukavuus ja -varmuus kasvaa.


title: SU-kaasutin

text: SU-kaasuttimen luonne on arkikäytössä hyvin joustava, ainoa puute ilmenee vaativamassa moottoriurheilukäytössä. Koska kaasuttimessa ei ole kiihdytyspumppua, aiheuttaa kaasuläpän täysi aukaisu aina viiveen tehonlisäyksessä. Tämä ilmiö korostuu etenkin lajeissa, joissa kaasua joudutaan nopealla tempolla avaamaan ja sulkemaan, esim. rallissa.


title: SU-kaasutin

text: SU-kaasuttimia valmistettiin eri kurkun halkaisijoilla, sekä Imperial ( tuuma ) että metri ( millimetri ) mitoilla ilmoitettuna.


title: SU-kaasutin

text: Kaasutintyypit on eritelty kirjain etuliitteellä, tämä kertoo kohokammion asennussovelluksen:


title: SU-kaasutin

text: Kurkun halkaisijat Imperial eli tuuma mitoituksella ovat 1-1/8", 1-1/4", 1-1/2", 1-3/4", 1-7/8" ja 2", tosin kaikkia tyyppejä ( H, HD, HS, HIF ) ei ollut saatavissa joka kokoa.


title: SU-kaasutin

text: Joitain H-mallin kaasuttimia tehtiin 2-1/4" ja 2-1/2" kurkulla. Erikoistarkoituksiin on valmistettu myös 3" kaasutinta.


title: SU-kaasutin

text:
Kurkun koko ilmenee kaasuttimen tyypin kirjainosan jälkeisestä numerosta:
Jos kirjainosan jälkeen on yksi numero, se kerrotaan 1/8" ja lisätään 1". Esimerkiksi, jos kaasuttimen tyyppi on HS6, numero 6 kerrotaan 1/8 eli 6 x 1/8 = 6/8 eli 3/4", lisätään 1", kurkun halkaisijaksi saadaan näin 1-3/4".


title: SU-kaasutin

text: Jos kirjainosan jälkeen on kaksi numeroa, on kurkun koko ilmoitettu milleinä. Esimerkiksi, jos kaasuttimen tyyppi on HIF38, numero 38 kertoo suoraan kurkun halkaisijan millimetreinä.


title: Raua

text: Raua on asuinalue () Kesklinnan kaupunginosassa Tallinnassa. Sen pinta-ala on 31 hehtaaria ja väkiluku 6 224 henkeä (1.1.2018). Vuoden 2014 alussa asuinalueen väestöstä 63 prosenttia oli virolaisia.


title: Keltakaura

text: Keltakaurakko eli keltakaura ("Trisetum flavescens") on heinälaji villikaurojen ("Trisetum") suvussa. Sitä esiintyy Euroopassa.


title: Keltakaura

text: Se on monivuotinen ja kasvaa mätästävänä 40–80 senttimetriä korkeaksi. Sillä on kalju korsi, jonka solmujen alapuolella on kuitenkin karvoitusta. Enintään puoli senttimetriä leveät lehdet ovat päältä karvaisia. Keltakauran röyhyt ovat kapeanmuotoisia ja nuokkuvia. Tähkylät ovat yleensä kolmikukkaisia ja niissä on lyhyt vihne, väriltään kullankeltaisen-ruskeita, ehkä vähän sinipunaisia.


title: Fylkesvei 191 (Møre ja Romsdal)

text: Fylkesvei 191 tai Fylkesveg 191 (lyhennettynä Fv191) on Møren ja Romsdalin läänissä Länsi-Norjassa sijaitseva seututie. Tie kulkee Eresfjordin ja Eikesdalen-laaksossa olevan Finnsetin välillä Nessetin kunnassa. Tien pituus on 37,2 kilometriä.


title: Niinisalon rautatieasema

text: Niinisalon rautatieasema () on Kankaanpään Niinisalossa sijaitseva rautatieliikennepaikka. Liikenne Porin suunnasta aloitettiin joulukuussa 1933. Radanrakennuksen edettyä liikenne Parkanon suuntaan voitiin aloittaa 1935. Thure Hellströmin piirtämä asemarakennus valmistui 1934. Samana vuonna asema-alueelle rakennettiin myös vesitorni.


title: Niinisalon rautatieasema

text: Koko rataosan rakennustöiden kannalta Niinisalo, jonne radan rakentajat pääsivät kesällä 1933, oli tärkeä etappipaikka, koska nyt päästiin käsiksi Hämeenkankaan hiekka- ja soravaroihin. Heinäkuusta 1933 lähtien Niinisalon sorakuopasta kuormattiin ja kuljetettiin noin 150 000 kuutiometriä raidesoraa ja pengertäytettä ratatyömaalle.


title: Niinisalon rautatieasema

text: Aseman läheisyyteen valmistuivat Niinisalon varuskunnan ensimmäiset rakennukset vuonna 1934, ja sen toiminta käynnistyi kaksi vuotta myöhemmin. Varuskunta toimi kertausharjoituskeskuksena toisen maailmansodan syttymiseen saakka. Juuri talvisodan alla siirrettiin Reserviupseerikoulu Haminasta Niinisaloon. Valvontakomission määrättyä RUK:n toiminnan keskeytettäväksi vuonna 1945 varuskunnassa toimi Internaatiksi kutsuttu valtion sisäoppilaitos armeijasta kotiutettuja oppikoulujen oppilaita varten, ja pari vuotta myöhemmin Niinisalon kasarmialuetta alettiin muuttaa tykistövaruskunnaksi. Varuskunnan ansiosta Niinisalosta kehittyi varsin huomattava taajama, jossa oli 1960-luvulla liki 1 300 asukasta. Ratapihan länsipäästä rakennettiin sivuraide varuskunta-alueelle 1950-luvun alkupuolella.


title: Niinisalon rautatieasema

text: Niinisalon rautatieasema muutettiin miehittämättömäksi liikennepaikaksi 1976 ja henkilöliikenne lakkautettiin koko Haapamäki–Pori-radalta keväällä 1981. Tämän jälkeen rataosalla on liikennöinyt lähinnä Puolustusvoimien sotilasjunia. Niinisalon rautatieasemasta tuli rataosan läntinen päätepiste kun yhteys Kankaanpään suuntaan suljettiin 1999. Kankaanpään rautatieasemalle johtava rata jäi yhä osaksi Niinisalon ratapihaa kunnes sen kunnossapito lopetettiin 2001. Niinisalon varuskunta-alueelle johtanut kuormausraide on purettu, haarautumiskohtaan on rakennettu uusi päätylaituri. Asemarakennus on yhä jäljellä. Niinisalon ja Parkanon välinen rata on ollut sulkemisuhan alla, mutta toistaiseksi Puolustusvoimain sotilasjunat kulkevat yhä muutaman kerran vuodessa Niinisalosta Parolaan sekä Lappiin. Lisäksi Niinisaloon tehdään satunnaisia museojunamatkoja mm. Haapamäeltä.


title: Filmfare Awards South 2009

text: Filmfare Awards South 2009 oli 7. elokuuta 2010 Chennaissa pidetty tilaisuus, jossa palkittiin vuoden 2009 parhaat eteläintialaiset elokuvat. Se oli järjestyksessään 57:s Filmfare Awards South -tilaisuus. Palkinnot jaettiin kieliryhmittäin erikseen kannadan-, malajalamin-, tamilin- ja telugunkielisille elokuville ja niiden tekijöille.


title: Band of Horses

text: Band of Horses on yhdysvaltalainen rock-yhtye, joka perustettiin vuonna 2004 Seattlessa. Yhtye on julkaissut neljä studioalbumia, joista menestynein on Grammy-ehdokkuuden saanut "Infinite Arms". Yhtyeen kokoonpano on kokenut useita muutoksia, vaikka nykyiset jäsenet Ben Bridwell, Ryan Monroe, Tyler Ramsey, Bill Reynolds ja Creighton Barrett ovat kaikki olleet bändin kanssa useita vuosia. Band of Horsesin neljäs studioalbumi "Mirage Rock" julkaistiin syyskuussa 2012.


title: Sun Lahti

text: Sun Lahti oli Suomen Voimisteluliiton järjestämä suurtapahtuma. Tapahtuma järjestettiin Lahdessa 6.–9. kesäkuuta 2013. Tapahtumaan osallistui noin 8 000 eri-ikäistä voimistelijaa.


title: Arch 22

text: Arch 22 () on kaariportti, joka sijaitsee Gambian pääkaupungissa Banjulissa. Arch 22 on rakennettu vuonna 1996 tapahtuneen vallankaappauksen kunniaksi, jonka seurauksena valtioon saatiin demokraattinen hallitus. Kaari esiintyy myös Gambian 100 dalasin setelissä. Kaaren viereen on rakennettu sotamuistomerkki. 35 metriä korkean kaaren on suunnitellut senegalilainen arkkitehti Pierre Goudiaby.


title: Tokaji

text: Tokaji on unkarilainen valkoviini, jonka tunnetuin laatu on makea "Tokaji aszú". Tokaji-viinejä viljellään Tokaj-Hegyaljan alueella Koillis-Unkarin ja myös Slovakian vulkaanisessa maaperässä.


title: Tokaji

text: Tokajin makeus on peräisin "Botrytis cinerea" -jalohomeesta, joka otettiin käyttöön 1600-luvulla. Unkarin pitkästä ja lämpimästä syksystä sekä aamusumuista pitävä home muuttaa rypäleet rusinamaisiksi, minkä jälkeen ne kerätään käsin.


title: Tokaji

text: Tokajin yleisimmät, perinteiset rypäleet ovat "Furmint", "Hárslevelú" ja "Sárgamuskotály". Virallisesti hyväksyttyjä ovat lisäksi "Zéta", "Kövérszőlő" ja "Kabar".


title: Tokaji

text:
Makeat Tokaji aszú -viinit luokitellaan makeuden mukaan neljään luokkaan, kolmesta "puttonyosista" kuuteen puttonyosiin. Kuuden puttonyosin viinissä on sokeria 150–180 grammaa litrassa ja kolmen puttonyosin viinissä vähän alle puolet tästä. Lisäksi "Tokaji aszú eszenciassa" sokeria on yli 180 grammaa litrassa sekä harvinaisessa ja kalliissa "Tokaji eszenciassa" jopa 450–800 grammaa litrassa.
"Tokaji szamorodni" -laatua valmistetaan sekä kuivana että makeana. Siihen käytetään vain osittain jalohometartunnan saaneita rypäleitä.


title: Hamartia

text: Hamartia () on kohtalokas erehdys, jonka päähenkilö tekee hyvässä tarkoituksessa. Hamartia on Aristoteleen "Runousoppi"-teoksessaan esittelemä termi ja liittyy läheisesti kreikkalaiseen tragediaan.


title: Hamartia

text: Hamartia liittyy usein väärinkäsityksiin. Yksi esimerkki hamartiasta on Oidipus, joka tappaa tietämättään isänsä ja menee naimisiin äitinsä kanssa. Hän on kuitenkin pyrkinyt hyvään ja ennustuksen kuultuaan lähtenyt pois, jotta voisi välttää sen toteutumisen.


title: Hamartia

text: Jännitettä lisää, että katsoja on tietoinen erehdyksestä ennen kuin päähenkilö huomaa sen itse, kuten Oidipuksessa. Virheen tunnistaminen ja huomaaminen on nimeltään anagnorisis.


title: Hamartia

text: Hamartiaa ja sen tunnistamista edeltää usein "hybris" eli ylimielisyys. Päähenkilö on hybriksen vallassa kunnes joutuu nöyrtymään huomattuaan virheensä. Tämän jälkeen seuraa "katharsis".


title: Lucky duckies

text: Lucky duckies (suom. "Onnekkaat sorsat") on yhdysvaltalainen epävirallinen loukkaava termi, jolla viitataan yhdysvaltalaisiin köyhiin henkilöihin, joiden tulot ovat niin pienet, ettei heiltä peritä liittovaltion tuloveroa.


title: Baana

text: Baana on kevyen liikenteen väylä Helsingissä. Se on rakennettu Pohjoisen ja Eteläisen Rautatiekadun väliseen kuiluun, jossa kulki aikaisemmin Helsingin satamarata. Baanan pituus on noin 1,3 kilometriä ja se kulkee Kiasman ja Ruoholahden–Kampin rajoilla olevan Länsilinkin alueen välillä. Sitä käyttää vuosittain noin 700 000 pyöräilijää.


title: Baana

text: Ratakuiluun suunniteltiin aiemmin ajotietä, joka olisi samalla ollut osa Helsingin keskustatunnelia, mutta kaupunginvaltuusto päätti, ettei sitä ainakaan lähivuosina rakenneta. Sen sijaan paikalle rakennettiin keskustasta Ruoholahteen johtava kevyen liikenteen väylä, joka vuonna 2009 pidetyn nimikilpailun tuloksena sai nimen "Baana". Se avattiin 12. kesäkuuta 2012. Baanan rakentaminen on yhteydessä myös Töölönlahden kehittämisprojektiin, ja Baanan tarkoitus oli parantaa alueen saavutettavuutta. Baanan varrelle entisen ratapihan paikalle Marian sairaalan vierelle sijoitettiin myös koripallo- ja muita pelikenttiä.


title: Baana

text: Myöhemmin nimitys baana otettiin käyttöön myös yleisemmässä merkityksessä tarkoittamaan tietyt laatuvaatimukset täyttäviä pyöräteitä, jollaiset suunnitelmien mukaan tulevat muodostamaan Helsingin baanaverkon.


title: Gene De Paul

text: Gene De Paul (17. kesäkuuta 1919 New York – 27. helmikuuta 1988 Los Angeles) oli yhdysvaltalainen populaari- ja elokuvamusiikin säveltäjä.


title: Gene De Paul

text: De Paul syntyi New Yorkissa kesäkuussa 1919. Hän sai koulutusta klassiseen pianonsoittoon ja aloitti uransa sovittajana ja teatteripianistina. Hän soitti varhaisella urallaan myös pianoa tanssiorkestereissa. Toisen maailmansodan aikana hän palveli Yhdysvaltain maavoimissa.


title: Gene De Paul

text: Laulujen säveltämisen De Paul aloitti vuonna 1940. Hänen sanoittajanaan toimi usein Don Raye, joka kirjoitti sanat muun muassa vuoden 1941 kappaleen ”I’ll Remember April”. Toinen merkittävä yhteistyökumppani oli Johnny Mercer, jonka kanssa De Paul teki muun muassa musiikin elokuvaan "Seitsemän veljeksen morsiamet" ja Broadway-musikaalin "Li’l Abner", joka oli Tony-ehdokkaana parhaasta musiikista. Vuonna 1951 De Paul sävelsi musiikkia Disney-animaatioelokuvaan "Liisa Ihmemaassa". Yhteensä hänen musiikkiaan käytettiin 15 elokuvassa. Hänet valittiin Songwriters Hall of Fameen vuonna 1985.


title: Gene De Paul

text: Gene De Paul kuoli helmikuussa 1988 Los Angelesin Northridgessa. Hänet on haudattu Forest Lawn Memorial Parkiin Los Angelesissa.


title: Filmfare Awards South 2008

text: Filmfare Awards South 2008 oli 31. heinäkuuta 2009 Hyderabadissa pidetty tilaisuus, jossa palkittiin vuoden 2008 parhaat eteläintialaiset elokuvat. Se oli järjestyksessään 56:s Filmfare Awards South -tilaisuus. Palkinnot jaettiin kieliryhmittäin erikseen kannadan-, malajalamin-, tamilin- ja telugunkielisille elokuville ja niiden tekijöille.


title: Vinblastiini

text: Vinblastiini on mitoosi-inhibiittoreihin kuuluva solunsalpaaja. Sen kauppanimi on "Velbe". Nuorille ja aikuisille lääke infusoidaan noin 5–10 minuutissa. Lapsille se voidaan antaa hitaalla injektiolla. Tavallisimmin vinblastiinilla hoidetaan virtsarakon syöpää, mutta sitä voidaan käyttää myös muissa tapauksissa, kuten lymfooman tai Kaposin sarkooman kohdalla.


title: Vinblastiini

text: Lääkkeen antaminen on voinut tapahtua 5-10 mg suuruisin annoksin ja lääkeinjektio tehty yhden viikon mittaisin välein. Tämä hoitoindikaatio on koskenut lymfooman hoitoa.


title: Vinblastiini

text: Tyypillisiä sivuvaikutuksia ovat infektioriski, mustelmat ja verenvuoto, anemia, pahoinvointi ja väsymys. Edellä mainituita riskeistä johtuen: on tärkeää että injektioneulan pisto osuu kunnolla paikoilleen laskimosuoneen ennen lääkkeen tiputtamisen aloitusta, eikä siten ettei verisuoni lävistyy kokonaan, taikka vajaasti. Silloin neula ei ole asentunut täysin suonen suuntaisesti.


title: Vinblastiini

text: Vinblastiini on yksi punakatarasta ("Catharanthus roseus") eristetyistä alkaloideista.


title: The Real McCoy

text: The Real McCoy on Pekka Lehdon ohjaama elokuva muusikko Andy McCoysta vuodelta 1999. Elokuva sisältää kuvamateriaalia Hanoi Rocksin alkuajoilta ja McCoyn elämästä.


title: The Real McCoy

text: Elokuva alkaa, kun Angela on palaamassa kotiin ja havahtuu Andyn avunhuutoihin. Angela ryntää apuun, muttei jaksa nostaa kaiteelta pudonnutta Andya takaisin ylös. Andy putoaa 3. kerroksesta katuun ja loukkaantuu vakavasti. Sairaalassa Andy kertoo vierailulle tulleelle Dave Lindholmille mitä tapahtui.


title: The Real McCoy

text: Andyn päästyä sairaalasta hän alkaa kirjoittaa Angelan avustuksella elämäkertaansa.


title: The Real McCoy

text: Lopussa Andy varastaa Taivaan valtakunnan avaimet Helsingin Tuomiokirkolla sijaitsevalta Pyhän Pietarin patsaalta. Andy ja Angela puhuvat itsensä ulos tilanteesta, mutta kun poliisit palaavat myöhemmin paikalle niin asia todellinen laita selviää.


Uinnin pitkän radan Euroopan-mestaruuskilpailut 2012 olivat järjestyksessään 31. uinnin pitkän radan Euroopan-mestaruuskilpailut. Uintikilpailut käytiin Unkarin Debrecenissä 21.–27. toukokuuta. Uimahypyt kilpailtiin Alankomaiden Eindhovenissa 15.–20. toukokuuta ja taitouinti samassa kaupungissa 23.–27. toukokuuta.


title: Uinnin pitkän radan Euroopan-mestaruuskilpailut 2012

text: Isäntämaat


title: Filmfare Awards South 2010

text: Filmfare Awards South 2010 oli 2. heinäkuuta 2011 Hyderabadissa pidetty tilaisuus, jossa palkittiin vuoden 2010 parhaat eteläintialaiset elokuvat. Se oli järjestyksessään 58:s Filmfare Awards South -tilaisuus. Palkinnot jaettiin kieliryhmittäin erikseen kannadan-, malajalamin-, tamilin- ja telugunkielisille elokuville ja niiden tekijöille.


title: Filmfare Awards South 2007

text: Filmfare Awards South 2007 oli 13. heinäkuuta 2008 Chennaissa pidetty tilaisuus, jossa palkittiin vuoden 2007 parhaat eteläintialaiset elokuvat. Se oli järjestyksessään 55:s Filmfare Awards South -tilaisuus. Palkinnot jaettiin kieliryhmittäin erikseen kannadan-, malajalamin-, tamilin- ja telugunkielisille elokuville ja niiden tekijöille.


title: Matkijalintuhaukka

text: Matkijalintuhaukka ("Accipiter imitator") on haukkojen heimoon kuuluva lintulaji. Sitä tavataan Bougainvillessa Papua-Uudessa-Guineassa sekä Choiseulinsaarella ja Santa Isabelin saarella Salomonsaarilla. Huonosti tunnettu laji on määritelty vaarantuneeksi pienten saaripopulaatioiden perusteella, joiden arvioidaan olevan supistumassa metsien hävityksen vuoksi. Sen verran yleinen matkijalintuhaukka kuitenkin on, että populaatioarviot ovat lähinnä otaksumia ja se voi määränsä perusteella kuulua korkeampaan luokkaan. Arviointi voi olla virheellinen, sillä lintu käyttäytyy aika huomaamattomasti eikä sen äänikään erotu erityisemmin. Se muistuttaa huomattavasti salomoninhaukkaa, ja siksi monet havainnot ovat jokseenkin epävarmoja.


title: Matkijalintuhaukka

text: Matkijalintuhaukan elinpiiri tunnetaan huonosti, ja monet seikat sen suhteen ovat vielä arvailua.


title: Matkijalintuhaukka

text: Matkijalintuhaukka on kooltaan 28–33 cm. Sen höyhenys on mustavalkoinen, mutta osa linnuista saattaa olla täysin mustia. Selkäpuoli on täysin musta, kaula ja rinta joko valkoinen tai musta. Silmäterät ovat punaruskeat.


title: Christian Lollike

text: Christian Lollike (s. 1974 Kööpenhamina, Tanska) on tanskalainen näytelmäkirjailija. Hän on opiskellut teatterialaa Aarhusin teatterissa 1998–2001. Hän kirjoittanut runsaasti näytelmiä, joista useimmat hän on myös ohjannut. Aarhusin teatterissa toimiessaan hän kirjoitti joukon merkittäviä näytelmiä, esimerkiksi "Nathan (uden titel)", joka esitettiin Århusin tuomiokirkossa. Hän johtaa nyttemmin CaféTeatretia.


title: Christian Lollike

text: Hän on saanut useita palkintoja. Hänet on valittu 2009 vuoden näytelmäkirjailijaksi, johon liittyy Reumert-palkinto.


title: Christian Lollike

text: Lolliken näytelmiä ovat Suomessa esittäneet Viirus-teatteri "Kosmisk fruktanin" ja Universum-teatteri "Underverketin". Sirius-teatteri on esittänyt "Underverketin" vuonna 2010.


title: Christian Lollike

text: Lollike on kirjoittanut näytelmän "Manifest 2083" norjalaisen joukkomurhaaja Anders Breivikin manifestin perusteella. Näytelmä tulee ensi-iltaan lokakuussa 2012. Tieto näytelmästä on herättänyt voimakasta paheksuntaa sekä Norjassa että Tanskassa. Näytelmä on monologi, ja sen esittää Café-teatterissa Olaf Hojgaard.


title: Christian Lollike

text: Lollike tunnetaan yhteiskunnallisista teksteistä. Hän sanoo tekevänsä analyysiä yhteiskunnasta eikä viihdettä: "Emme tee Hollywood-elokuvaa." Breivik-monologin jälkeen hän keskittyy Euroopan talouskriisiin.


title: Christian Lollike

text: Lollike on kirjoittanut näytelmiä ja kuunnelmia.


title: Christian Lollike

text: Lollike on saanut useita palkintoja.


title: Camel Trophy

text: Camel Trophy oli vuosina 1980–2000 järjestetty autosuunnistuskilpailu, jossa käytettiin maastoautoja. Kilpailu ajettiin eri vuosina eri puolella maailmaa; kilpailuja käytiin Afrikassa, Etelä-Amerikassa, Oseaniassa ja Aasiassa. Kilpailussa edustetaan aina omaa maata. Maista useimmin kilpailun pääpalkinnon Camel Trophyn voitti Italia, joka sai kolme voittoa. Kahteen voittoon ylsivät myös Saksa, Turkki, Ranska ja Alankomaat.


title: Camel Trophy

text: Kilpailun seuraajana alkoi vuonna 2003 sarja, jonka nimi on G4 Challenge.


title: Sergei

text: Sergei () on pääasiassa venäläinen ja bulgarialainen miehen etunimi. Nimi on muunnos roomalaisesta sukunimestä Sergius, joka saattaa johtua latinan "palvelijaa" tarkoittavasta sanasta, mutta on todennäköisemmin etruskilaista alkuperää. Nimen ovat tehneet suosituksi tämän nimiset pyhimykset, joita ovat 300-luvulla Syyriassa marttyyrikuoleman kärsinyt Pyhä Sergius, paimentolaisten suojeluspyhimys, sekä 1300-luvulla elänyt venäläinen uskonnollinen johtaja Sergei Radonežilainen.


title: Sergei

text: Suomessa nimi Sergei on tähän (2016) mennessä annettu 2756 henkilölle. Nimeä ei ole suomen- eikä ruotsinkielisessä kalenterissa, mutta ortodoksisessa kalenterissa se on useammankin tämän nimisen pyhimyksen muistopäivän kohdalla, joten sitä esiintyy myös suomalaisten ortodoksien etunimenä.


title: Sergei

text: Nimeä Sergei käytetään myös neuvostoliittolaisvalmisteisesta, myös Suomen puolustusvoimien käytössä olevasta 23 lkt 61-ilmatorjuntatykistä.


title: Smile (The Beach Boysin albumi)

text: Smile (joskus kirjoitettu muodossa SMiLE) on The Beach Boysien vuosien 1966 ja 1967 aikana äänittämä albumi. Beach Boysin Brian Wilson aikoi levystä "Pet Sounds" -albumin seuraajaa, mutta Smile ei koskaan valmistunut aiotussa muodossaan. Niiden vuosien aikana kun Smilen materiaali pysyi julkaisemattomana, sitä pidettiin maailman kuuluisimpana julkaisemattomana levynä.


title: Smile (The Beach Boysin albumi)

text: Osa Smilelle tarkoitetuista kappaleista julkaistiin myöhemmin The Beach Boysin muilla levyillä ja osa materiaalista on ollut saatavilla bootleg-äänityksinä. Vuonna 2004 Brian Wilson julkaisi Grammy-palkitun albumin "Smile", joka oli uudelleensoitettu versio Smilelle aiotuista kappaleista. Levyllä ei ollut Wilsonin lisäksi mukana muita Beach Boysin alkuperäisjäseniä. Smile-albumin aiemmin virallisesti julkaisematon materiaali julkaistiin 1. marraskuuta 2011 viiden CD:n kokoelmana "The Smile Sessions".


title: Smile (The Beach Boysin albumi)

text: Smile-projekti alkoi syntyä Pet Soundsin äänittämisen aikoihin. 17. helmikuuta 1966 Pet Soundsin äänityssession aikana Brian Wilson alkoi työskennellä uuden singlen ”Good Vibrations” parissa. Single oli aikansa kallein (sen on väitetty maksaneen yli 50 000 dollaria) ja monimutkaisin popkappale. ”Good Vibrations” syntyi aivan uudella äänitystekniikalla: lähes 30 minuuttia näennäisesti toisiinsa liittymätöntä musiikkia nauhoitettiin ja siitä leikkaamalla ja liittämällä saatiin aikaan kolmen minuutin popkappale. Kappaleesta tuli yhtyeen siihen asti suurin hitti: se nousi listaykköseksi niin Yhdysvalloissa kuin Britanniassa. Smile oli tarkoitus toteuttaa samalla tekniikalla.


title: Smile (The Beach Boysin albumi)

text: Lokakuussa 1966 tehdyssä haastattelussa Brian Wilson kertoi kirjoittavansa ”teinisinfoniaa jumalalle”. Hänen ajatuksenaan oli viedä Pet Sounds uudelle tasolle: Smile olisi albumillinen kappaleita, jotka yhdistyisivät toisiinsa musiikillisesti ja teemallisesti. Äänitystyössä käytettäisiin samanlaisia uudenlaisia innovatiivisia tekniikoita kuten ”Good Vibrationsissa”.


title: Smile (The Beach Boysin albumi)

text: Tärkeä osa Smilen syntyä oli Wilsonin tapaaminen laulaja-lauluntekijä Van Dyke Parksin kanssa. Wilson kutsui Van Dyke Parksin kirjoittamaan sanoituksia albumia varten keväällä 1966. Projektia kutsuttiin väliaikaisella nimellä "Dumb Angel". Kaksikko työskenteli tiiviisti ja tuotteliaasti. Huhtikuun ja syyskuun 1966 välisenä aikana syntyi yhteistyössä useita kappaleita kuten ”Surf's Up”, ”Heroes and Villains”, ”Wonderful”, ”Cabin Essence” ja ”Wind Chimes”. Kaikki nämä kappaleet kirjoitettiin kuuluissa hiekkalaatikossa, jonka Wilson oli hankkinut kotiinsa. Ensimmäisenä syntyi ”Heroes And Villains”. Levyn ylistetyin kappale ”Surf's Up” syntyi yhden yön aikana. Pet Soundsin sanoittaja Tony Asher kirjoitti alkuperäiset sanat ”Good Vibrationsiin”, mutta lokakuussa 1966 julkaistun hittiversion sanoituksen tekivät Brian Wilson ja Mike Love. Wilson pyysi Van Dyke Parksia kirjoittamaan uudet sanat kappaleeseen, mutta tämä kieltäytyi koska ei halunnut tulla mukaan jo meneillä olevaan projektiin.


title: Smile (The Beach Boysin albumi)

text: Vaikka alkuperäisen konseptin luonteesta yhä kiistellään, useista Smilen avainelementeistä ollaan yksimielisiä: sekä musiikillisesti että sanoituksellisesti Wilson ja Parks halusivat Smilen olevan tyyliltään ja aihepiireiltään amerikkalainen vastareaktiona tuon ajan brittimusiikin dominoivalle asemalle. Wilsonin mukaan tarkoitus oli tehdä musiikillinen matka halki Amerikan idästä länteen alkaen Plymouth Rockista päätyen Havaijille. Levy olisi ottanut aiheita amerikkalaisesta kulttuurista ja historiasta kuten valkoisten maahanmuuttajien vaikutuksesta alkuperäiskansoihin, Espanja-vaikutteista, Villistä Lännestä ja maan avautumisesta rautateiden ja valtateiden myötä.


title: Smile (The Beach Boysin albumi)

text: Kuten albumin nimi (”hymy”) kertoo, huumori oli eräs avainelementeistä. Smilen sanoituksissa on sanaleikkejä ja monimerkityksellisiä sanontoja. Esimerkiksi ”Vega-Tables”, jossa lauletaan "I'm gonna do well, my vegetables, cart off and sell my vegetables", kohta ”cart off” on kaksikielinen viittaus saksan kielen perunaa merkitsevään sanaan "Kartoffeln". Eräässä vaiheessa Wilsonilla oli ilmeisesti ajatus tehdä erillinen huumorilevy ja useita äänityksiä tehtiin tätä varten. Nämä eivät kuitenkaan onnistuneet ja idea haudattiin. Tästä projektista syntyi ilmeisesti esimerkiksi "Smiley Smile" -albumin ”She's Goin' Bald”, joka Smilella tunnettiin nimellä ”He Gives Speeches”.


title: Smile (The Beach Boysin albumi)

text: Smile otti vaikutteita myös vanhoista amerikkalaisista suosikkisävelmistä. Wilsonin omiin innovatiivisiin sävellykseen oli liitetty mukaan otteita vanhoista klassikoista kuten ”The Old Master Painter” (Peggy Leen tunnetuksi tekemä), ”You Are My Sunshine”, Johnny Mercerin jazzklassikko ”I Wanna Be Around” (tunnetuin esittäjä Tony Bennett) ja ”Gee”, jota esitti 1950-luvun doo-wop-yhtye The Crows. Levyllä oli myös muita viittauksia populaarikulttuuriin kuten Nakke Nakuttaja -animaatioiden tunnuskappale.


title: Smile (The Beach Boysin albumi)

text: Wilsonin LSD-kokeilut vaikuttivat epäilemättä merkittävästi levyn muotoon. Äänitysten aikaan Wilsonin suurimpia vaikuttajia oli Loren Schwartz, jonka kerrotaan tutustuttaneen hänet sekä marijuanan että LSD:n pariin. Kirjailija Bill Tobelmanin mukaan Smile on täynnä viittauksia Brianin elämään ja LSD-kokemuksiin. Hän myös väittää, että Wilsonin kiinnostus Zen-filosofiaan vaikutti merkittävästi albumiin (erityisesti Zen-tekniikka "kōan", jossa käytetään absurdia huumoria ja paradokseja sanaleikkejä mielen vapauttamiseen ennakkoluuloista) ja että Smile voidaan kokonaisuudessaan nähdä laajennettuna Zen-"koanina".


title: Smile (The Beach Boysin albumi)

text: Smilen äänitysten aikoihin oli vielä tavanomaista, että popkappaleet äänitettiin livenä studiossa yhdellä otolla. Brian Wilson kehitti kuitenkin modulaarisemman lähestymistavan, joka nojautui uusimpaan äänitystekniikkaan käyttäen sekä neliraitanauhureita että uudempia kahdeksanraitanauhureita. Useiden nauharaitojen päällekkäin soittamisen lisäksi vuodesta 1964 lähtien Wilson alkoi editoida äänittämiään masternauhoituksia. Aluksi tätä käytettiin pienten lyhyiden, vaikeasti laulettavien osuuksien liittämiseksi aiemmin äänitettyjen kappaleiden alkuihin tai loppuihin. Vuoden 1965 "Summer Days" -albumin aikaan Wilson käytti tekniikkaa jo monipuolisemmin: esimerkiksi lyhyt "a cappella" -laulu ”And Your Dreams Come True” äänitettiin useissa muutaman nuotin pätkissä, jotka liitettiin yhteen lopullisessa kappaleessa.


title: Smile (The Beach Boysin albumi)

text: Wilson hioi käyttämänsä tekniikan huippuunsa Pet Soundsin äänitysten aikaan vuosina 1965 ja 1966. Hän tuotti Pet Soundsin kappaleet kahdessa erässä: muun yhtyeen ollessa kiertueella hän käytti joukkoa losangeleslaisia studiomuusikoita (ryhmää kutsutaan usein nimellä ”The Wrecking Crew”) soittamaan kappaleiden instrumentaalitaustat. Perusraidat äänitettiin tyypillisesti livenä yhdellä otolla neliraitanauhurille. Näistä muodostettiin lopulliset taustanauhat käyttäen useita neliraitaäänityksiä, jotka siirrettiin sitten kahdeksanraitanauhalle ja miksattiin monona yhdelle toisen kahdeksanraitanauhurin raidalle. Kun muu osa Beach Boysista palasi kiertueelta, Wilson äänitti lauluraidat käyttäen silloin vielä harvinaista tekniikkaa, jossa jokainen lauluääni nauhoitettiin omalle raidalleen jättäen kahdeksannen raidan "avoimeksi" ylimääräisille lisä-äänille tai instrumentaalidubbauksille.


title: Smile (The Beach Boysin albumi)

text: ”Good Vibrationsissa” Wilson vei tämän modulaarisen lähestymistapansa vielä pidemmälle. Hän teki lopulliset kappaleet työstämällä ne useista eri aikaan nauhoitetuista pätkistä. Aiemmin hän oli äänittänyt jokaisen raidan enemmän tai vähemmän lopullisen kappaleen kaltaisena, nyt hän jakoi kappaleet ja raidat osiin, joista nauhoitettiin useita otoksia. Näitä paloja Wilson sitten kehitti ja vaihteli tuotantoprosessin edistyessä. Toisinaan hän äänitti samoja kohtia uudelleen eri studiossa saadakseen käytettyä studioiden erilaista äänimaailmaa ja erikoistehosteita. Sen jälkeen hän valitsi parhaat esitykset jokaisesta osasta ja editoi nämä parhaaksi mahdolliseksi yhdistelmäksi. Lopputuloksena oli populaarimusiikin levytyksen mullistava tekniikka, jossa jokainen kappaleen osa muodosti oman selväpiirteisen äänellisen osionsa verrattuna perinteiseen homogeeniseen ”yhden oton” studioäänitykseen.


title: Smile (The Beach Boysin albumi)

text: Wilson jatkoi tätä Smilen kappaleiden kanssa. Hän työskenteli enimmäkseen United Western Recordersin äänitysstudiolla numero 3, sillä silloin hän pystyi työskentelemään suosikkiteknikkonsa Chuck Britzin kanssa ja toisinaan myös Phil Spectorin suosikkistudiolla Gold Star Studiolla Los Angelesissa. Kaikkiaan äänityssessioita oli noin 50 (lisäksi Good Vibrationsiin oli tarvittu 17 sessiota) alkaen loppuvuonna 1966 jatkuen alkuvuoteen 1967. Hän käytti myös Sunset Sound Studiota ja Columbia Studiota Sunset Boulevardilla. Columbialla oli ainoana merkittävistä studioista käytössä kahdeksanraitanauhuri joten Pet Soundsin tapaan lauluäänitykset tehtiin useimmiten Columbialla.


title: Smile (The Beach Boysin albumi)

text: Monet lyhyemmistä äänityksistä kuten lyhyet instrumentaali- ja lauluotokset oli selvästikin tarkoitus käyttää yhdistävinä linkkeinä varsinaisten kappaleiden välillä. Tällainen laulujen pieniin osiin pilkkominen ja vahvasti muokkaava tuotantotyyli olivat Smilen aikaan uniikkia valtavirran popmusiikissa ja se kertoo siitä, että Wilson oli tietoinen esimerkiksi konkreettisen musiikin ("musique concrète") tekniikoista.


title: Smile (The Beach Boysin albumi)

text: Vaikka stereoäänitykset olivat tulleet jo suosituiksi, Wilson teki aina lopullisen miksauksen monona kuten Phil Spector. Wilson teki sen useista eri syistä: hänen mielestään monomiksaus antoi paremman kontrollin kuuntelijan kuulemaan lopputulokseen minimoiden kaiuttimien sijoittelun ja eri laitteistojen äänenlaadun vaihtelun. Lisäksi radioasemat lähettivät yhä monona ja useimmat auto- ja kotiradioista olivat monofonisia. Lisäksi Wilson on ollut kuuro oikeasta korvastaan syntymästä lähtien.


title: Smile (The Beach Boysin albumi)

text: Uuden, nyt virallisesti Smileksi nimetyn albumin äänitykset alkoivat elokuussa 1966 ja jatkuivat keskeytyksettä joulukuun puoliväliin asti. Näihin alkoihin alkoivat erimielisyydet yhtyeen sisällä ja työ keskeytyi hetkeksi jatkuen tammikuussa ja muutamia kuukausia sen jälkeen.


title: Smile (The Beach Boysin albumi)

text: Joulukuun alussa Capitol Records sai levykannen tekoa varten 12 kappaleen käsin kirjoitetun listan lauluista, joiden oli suunniteltu tulevan albumille. Listaus ehdittiin painamaan kansiin, joita ei sitten koskaan käytetty. Pitkään listan ajateltiin olevan Wilsonin suunnitelma albumin sisällöstä, mutta koska albumin kappalelistauksessa oli tyypillinen varoitus ”katso oikea kappalejärjestys etiketistä” sitä pidettiin vain hänen ajatuksenaan sen hetken kappalevalinnoista, mutta ei niiden järjestyksestä. Vuonna 2006 kuitenkin huomattiin, ettei lista ollut Brianin kirjoittama vaan jonkun muun. Kysyttäessä Wilson kertoi, ettei ollut koskaan sitä edes nähnyt. Käsialavertailu antaa olettaa, että sen on kirjoittanut joko Carl Wilson tai Brianin käly Diane Rovell.


title: Smile (The Beach Boysin albumi)

text: Capitol rupesi tekemään albumille pakkausta. Albumiin tuli taitettavat kannet ja 12-sivuinen kirjanen. Kannen kuvituksen teki Van Dyke Parksin ystävä Frank Holmes ja värikuvat yhtyeestä otti Guy Webster. Tammikuun 1967 alussa painettiin 466 000 kantta ja 419 000 kirjasta. Promomateriaalia lähetettiin levytukuille ja levykauppoihin, ja Billboardissa ja Teen Setissä julkaistiin mainoksia.


title: Smile (The Beach Boysin albumi)

text: Jossain vaiheessa joulukuuta Wilson kertoi Capitolille, että Smile ei valmistu joulukuussa, mutta ilmoitti että se olisi valmis ennen tammikuun puoliväliä. Wilsonin työskentelyssä tapahtui muutos samoihin aikoihin, luultavasti johtuen erimielisyyksistä yhtyeen kanssa. Alkuvuodesta 1967 työskentely päättyi kaikkien muiden kappaleiden paitsi ”Heroes and Villains” ja ”Vega-Tables” osalta.


title: Smile (The Beach Boysin albumi)

text: ”Heroes and Villains” on osittain omaelämäkerrallinen kappale, josta löytyy viittauksia sekä Parksin että Wilsonin kokemuksiin. Sen sanoituksessa on Villin Lännen fantasiaa ja sitä pidetään yhtenä Parksin kiehtovimmista töistä. Kappale on albumin avainkappaleita ja kuten ”Good Vibrations”, se on editoitu yhdeksi kappaleeksi monista pienistä palasista. Suurin osa materiaalista on säilynyt ja Smilen vuoden 2011 5 CD:n boksilla on yli 60 otosta ”Heroes and Villainsin” äänityksistä.


title: Smile (The Beach Boysin albumi)

text: Kappaleeseen käytetty aika ja vaiva kertoo ”Heroes and Villainsin” merkityksestä Wilsonille sekä singlenä että albumin osana. Erilaisten versioiden tekemiseen käytettiin aikaa yli vuosi: toukokuusta 1966 heinäkuuhun 1967, ja jokaisesta kappaleen osasta on useita erilaisia otoksia ja miksauksia.


title: Smile (The Beach Boysin albumi)

text: Useimpien Smilen kappaleiden kuten ”Do You Like Worms”, ”I'm In Great Shape”, ”Vega-Tables” ja ”My Only Sunshine” ajateltiin alun perin olevan ”Heroes and Villainsiin” liittyviä osasia. "Our Prayerin" sessioiden keskustelu antaa ymmärtää, että sen oli tarkoitus olla osa ”Heroes and Villainsia” eikä oma itsenäinen laulunsa.


title: Smile (The Beach Boysin albumi)

text: Smilen keskeinen laulu ”Surf's Up” kirjoitettiin yhdessä yössä ja oli varmasti valmis marraskuussa 1966, jolloin Brian Wilson esitti sen itseään pianolla säestäen Leonard Bernsteinin ja David Oppenheimin isännöimässä CBS:n popmusiikkispesiaalissa "Inside Pop: The Rock Revolution". Ohjelma esitettiin 26. huhtikuuta 1967. ”Surf's Up” tuli ohjelman Oppenheimin osuuden aikana. Samoihin aikoihin Wilson teki kappaleesta studiossa kaksiraitaisen (laulu ja piano) demon. Tämä versio on julkaistu "Good Vibrations: Thirty Years of the Beach Boys" -kokoelmalla.


title: Smile (The Beach Boysin albumi)

text: Kappaleen ensimmäisen osan (2:20) taustat oli lähes tai täysin valmiiksi äänitetty ja miksattu marraskuussa 1966, mutta laulu ja dubbaukset oli vielä lisäämättä ja keski- ja päätösosan äänityksiä ei koskaan aloitettu tai saatu valmiiksi. On huomioitava, että ”Surf's Upin” hillitty trumpetti kuulostaa lähes samalta kuin Nakke Nakuttaja -teeman tunnettu nauruosuus. Tämä sama musiikillinen viittaus löytyy myös "Smiley Smile" -albumin kappaleelta ”Fall Breaks And Back To Winter”, jolla olikin alaotsikko ”W. Woodpecker Symphony”.


title: Smile (The Beach Boysin albumi)

text: Carl Wilson teki myöhemmin ”Surf's Upin” valmiiksi ja se julkaistiin Beach Boysin vuoden 1971 samannimisellä albumilla "Surf's Up". Vuoden 1971 versio editoitiin kahdesta pääotoksesta: Carl ja muu yhtye äänitti uudet laulut alkuperäisen vuoden 1966 "Part 1" taustan päälle ja se editoitiin yhteen Brianin toisen puoliskon pianosoolodemon kanssa, johon lisättiin uudet lauluraidat ja soitinosuudet.


title: Smile (The Beach Boysin albumi)

text: Seuraava listaus perustuu Capitol Recordsille joulukuussa 1966 annettuun käsin kirjoitettuun listaukseen. Ei ole varmaa tietoa kenen kirjoittama listaus on ja alkuperäisissä albuminkansissa on teksti ”katso oikea kappalejärjestys etiketistä”. Kaikki todisteet, mukaan lukien Brian Wilsonin haastattelut, osoittavat että lopullista kappalejärjestystä ei oltu päätetty ennen vuoden 2004 Brian Wilsonin Smilea.Näistä lauluista ”Good Vibrations” oli saatu valmiiksi ennen varsinaisen albumin äänitysten alkamista ja se julkaistiin singlenä lokakuussa 1966 äänitysten ollessa menossa. Muita kappaleita ei koskaan äänitetty tai ne ovat olemassa vain osittain valmiina versioina (vaikkakin Beach Boys julkaisi myöhemmin uudet versiot kappaleista ”Heroes and Villains”, ”Cabin Essence”, ”Wonderful”, ”Vega-Tables” ja ”Surf's Up”).


title: Smile (The Beach Boysin albumi)

text: ”The Elements” oli sarja, joka käsitteli neljää klassista alkuainetta, ilmaa, tulta, maata ja vettä. Kuitenkin vain sarjan ykkösosasta (tuli) tunnetaan äänityksiä. Bootleg-äänityksillä tämä on tunnettu nimellä ”Mrs O'Leary's Cow”. On myös muita Smilen aikaisia kappaleita, joiden on spekuloitu olevan ”The Elementsin” osia (kuten ”Cool, Cool Water”). ”I'm in Great Shapesta” ja ”The Old Master Paintersta” on olemassa vain lyhyitä pätkiä, joista ei voi päätellä niiden kokonaismuotoa. Lähes kaikista Smilen ajan kappaleista puuttuu täydelliset sanoitukset, lauluosuudet ja melodiat.


title: Smile (The Beach Boysin albumi)

text: Koska Wilson äänitti paljon enemmän materiaalia kuin yhdelle albumille olisi mahtunut, Smilen suunniteltu pituus, kappalelistaus ja -järjestys on jäänyt hämärän peittoon. Vuoden 2011 "The Smile Sessions" -kokoelma osoitti, että Wilsonin 2004 Smile-version musiikillinen sisältö löytyy kokonaisuudessaan muodossa tai toisessa alkuperäisiltä äänityksiltä, mutta kappaleet ja niiden järjestys ja eri osien linkitys toisiinsa pysyy edelleen arvoituksena.


title: Smile (The Beach Boysin albumi)

text: Vuoden 1967 albumien tekniset rajoitteet ja äänitetyn materiaalin suuri määrä on tuonut erääksi keskeisistä kysymyksistä albumin kokonaispituuden. "The Smile Sessionsin" kansitekstit ja projektin koko ajan Mark Linettin haastattelut osoittavat, että aikanaan oli tarkoituksena julkaista vain yksi LP. Vaikka vuonna 1967 olisi saattanut ollut mahdollista tehdä samanpituinen levy kuin vuoden 2004 CD-versio (jonka pituus on 46 minuuttia), on se epätodennäköistä ottaen huomioon tuon ajan tekniset rajoitukset.


title: Smile (The Beach Boysin albumi)

text: Useimpien lähteiden mukaan Brian Wilson alkoi kohdata suuria vaikeuksia Smilen kanssa marraskuun 1966 lopun tienoilla. Osa näistä saattoi johtua hänen henkisestä tilastaan (noihin aikoihin hän alkoi osoittaa merkkejä masennuksesta ja vainoharhaisuudesta), mutta on myös selvää, että projektille oli vahvaa vastustusta yhtyeen sisällä.


title: Smile (The Beach Boysin albumi)

text: On kerrottu, että ”The Elementsin” ”tuli”-osan äänitysten aikaan Gold Star Studioilla 28. marraskuuta 1966 Wilson tuli järjettömän huolestuneeksi siitä, että musiikki oli aiheuttanut lukuisia tulipaloja studioiden lähiympäristössä. Parks jättäytyi pois tästä sessiosta (jonka aikana Wilson vaati muusikoita pitämään päässään lelupalomieskypärää) ja hän kuvaili Wilsonin käytöstä myöhemmin ”taantumukselliseksi”.


title: Smile (The Beach Boysin albumi)

text: Brian Wilsonin mahdollisten mielenterveysongelmien lisäksi ja monien henkilökohtaisten, perhe- ja luomisongelmien lisäksi Smilen aikana Beach Boysilla oli liiketaloudellisia ja lainopillisia ongelmia. Näitä olivat Carl Wilsonin kutsu armeijaan (jota hän aikoi vastustaa aseistakieltäytyjänä) ja kiistat Capitolin kanssa royalty-maksuista. Lisäksi yhtyeellä oli tarkoitus purkaa Murryn manageriaikojen levytyssopimus ja perustaa oma levymerkkinsä Brother Records.


title: Smile (The Beach Boysin albumi)

text: Vuoden 1967 alussa Brianin käytös muuttui yhä ailahtelevammaksi ja hänen huumeiden käyttönsä lisääntyi. Vaikka Wilsonin ystävät olivat tästä huolissaan, hän oli yhä täysin työkykyinen studiossa. Vaikka tarinat Wilsonin oudosta "vapaa-ajan" käyttäytymisestä ovat nousseet legendaariksiksi, hänen kanssaan tuona aikana työskennelleet sessiomuusikot ovat sanoneet, että studiossa hän oli täysin ammattimainen.


title: Smile (The Beach Boysin albumi)

text: Jälkikäteen katsottuna tärkein syy sille, että Smilen julkaisua lykättiin kerta toisensa jälkeen oli yhtyeen sisäinen konflikti, erityisesti Mike Loven ja Wilson-Parks-kaksikon välillä vaikka Bruce Johnston on kertonut internetkeskustelussa, että vastustusta oli myös Capitol Recordsin ja Murry Wilsonin taholta.


title: Smile (The Beach Boysin albumi)

text: Love on myöhemmin kertonut, että hän oli epäileväinen Brianin uusien ystävien suhteen. Hän piti näitä siipeilijöinä, jotka käyttivät Wilsonia hyväkseen ja toimittivat hänelle kovia huumeita. Tämä aiheutti isoja erimielisyyksiä. Loven mielestä osa näistä, jotka ovat myöhemmin kritisoineet häntä, ovat tehneet näin, koska Love käski heidän ”painumaan tiehensä”. Love on myös kiistänyt vihaavansa Pet Soundsia ja väittänyt, että hän piti Smilen musiikista ja vihasi ainoastaan sanoituksia. Tämän on usea muu osapuoli kiistänyt, erityisesti Van Dyke Parks. Brittiläisen musiikkilehti "Mojon" toimittajalle lähettämässään vastauksessa Loven väitteille Parks oli erittäin kriittinen Loven kommenteille, joita hän piti revisionismina. Parks piti yksiselitteisesti Loven vihamielisyyttä Smilea kohtaan yhtenä tärkeimmistä syistä miksi Brian hylkäsi projektin. Vuoden 2004 Smile-julkaisun oheis-DVD:llä Brian itse tekee selväksi, että Loven vastustus oli yksi tärkeimmistä syistä albumin julkaisemattomuudelle. Wilsonin mukaan Love "vihasi sitä".


title: Smile (The Beach Boysin albumi)

text: Yhtyeen sisäiset ristiriidat kasvoivat joulukuun 1966 aikana. 6. joulukuuta ”Cabin Essance” -session aikana Van Dyke Parks ja Mike Love kiistelivät laulun sanoituksesta ja tilanne paheni yhä 15. joulukuuta ”Surf's Upin” ja ”Wonderfulin” lauluäänitysten aikaan. CBS:n filmiryhmä kuvasi yhtyettä tämän session aikaan ja Jules Siegelin mukaan sessio sujui ”hyvin huonosti”. Myöhemmin saman päivän aikana Wilson äänitti nykyään legendaariseen asemaan nousseen soolopianodemon ”Surf's Upista”. Vaikka tämän jälkeenkin tehtiin vielä äänityksiä Smilelle (23. joulukuuta, 9. ja 23. tammikuuta), tärkeimpiä kappaleita ei enää työstetty 15. joulukuuta jälkeen.


title: Smile (The Beach Boysin albumi)

text: Eräs merkittävä "Beautiful Dreamer" -dokumentissa kuvattu tapahtuma oli kun Brian kuuli ensimmäisen kerran The Beatlesin singlen ”Strawberry Fields Forever”. Hän kuuli kappaleen radiosta ajaessaan autoa ja hänen piti pysäyttää auto tien sivuun kuunnellakseen kappaleen loppuun. Sen jälkeen Wilson kommentoi matkustajalleen Michael Vosselle, että The Beatles oli ”ehtinyt sinne ensin”. Vaikka Wilson myöhemmin nauroi omalle kommentilleen, uusi Beatlesin tuotantotapa teki häneen syvän vaikutuksen.


title: Smile (The Beach Boysin albumi)

text: Tämän tapauksen jälkeen (”Strawberry Fields Forever” ilmestyi 13. helmikuuta 1967) Wilson jatkoi työskentelyä lähinnä ”Heroes And Villainsin” parissa. Läpi vuoden 1967 ensimmäisen puoliskon albumin julkaisua lykättiin useita kertoja Wilsonin jatkaessa kokeilujaan erilaisten miksausten ja sessioversioiden kanssa. Maaliskuun alussa 1967 Van Dyke Parks erosi projektista kyllästyttyään sen paikallaan polkemiseen.


title: Smile (The Beach Boysin albumi)

text: Capitol selvästikin yhä toivoi viimeiseen asti Smilen ilmestyvän, mutta 6. toukokuuta vain pari viikkoa ennen Beatlesin "Sgt. Pepper's Lonely Hearts Club Bandin" ilmestymistä The Beach Boysin tiedottaja Derek Taylor ilmoitti brittilehdistölle, että Smile-projekti on hyllytetty ja albumi ei tule ilmestymään.


title: Smile (The Beach Boysin albumi)

text: The Beach Boys tarvitsi yhä yhden albumin täyttääkseen sopimuksensa Columbian kanssa, joten korvaava levy Smilelle kasattiin kiireellä. Smilen epäonnistumisen jälkeen Brian Wilson linnoittautui Beverly Hillsin kotiinsa, jossa suurin osa Smiley Smilesta äänitettiin. Levyä Carl Wilson kuvasi ”näpyksi kunnarin sijaan”.


title: Smile (The Beach Boysin albumi)

text: Albumi julkaistiin syyskuussa ja se sisälsi uusia versioita useista Smilen tärkeimmistä lauluista. Näitä olivat vaihtoehtoinen versio ”Heroes And Villainista”, uudet versiot kappaleista ”Wonderful”, ”Vege-Tables” ja ”Wind Chimes” sekä paljon vaatimattomampaan muotoon muutetusta ”Mrs O'Leary's Cowsta” nimellä ”Fall Breaks and Back to Winter (Woody Woodpecker Symphony)”. Lisäksi levyllä oli uusia kappaleita, joilla oli jonkinlainen kytkös Smileen kuten ”She's Going Bald”, joka oli uusi sovitus uusilla sanoilla Smilen kappaleesta ”He Gives Speeches”. Albumi sai huonon vastaanoton kriitikoilta ja on yhtyeen huonoiten myynyt albumin Yhdysvalloissa. Britanniassa se menestyi paremmin noustuaan albumilistalla yhdeksänneksi.


title: Smile (The Beach Boysin albumi)

text: Brian Wilson vetäytyi asteittain julkisuudesta ja mielenterveysongelmat heikensivät yhä enemmän hänen terveydentilaansa. Wilsonin maineen kasvaessa, Smile-projektia alettiin pitää ratkaisevana vaiheena hänen rappiossaan ja Wilsonista tuli yksi rock-historian tunnetuimmista esimerkeistä julkkisten huumeiden väärinkäytössä.


title: Smile (The Beach Boysin albumi)

text: 1990-luvun alkuun mennessä Smile oli saavuttanut aseman maailman kuuluisimpana julkaisemattona albumina ja siitä liikkui maailmalla erilaisia bootleg-kokoelmia. Vuonna 1988 tuli julkisuuteen tieto, että äänitysteknikko Mark Linett työskenteli albumin julkaisun kanssa. Vuonna 1993 ilmestyi 5 CD:n boksi "", jonka toinen levy sisälsi lähes 30 minuuttia Smilen alkuperäisäänityksiä mukaan lukien ”Our Prayer”, ”Wonderful”, ”Cabin Essence”, ”Wind Chimes”, ”Do You Like Worms”, ”Vege-Tables”, ”I Love to Say Da-Da”, vaihtoehtoisen version ”Heroes and Villainsista” ja lukuisia ”Heroes and Villains”-teemaan linkittäviä osasia sekä Brianin maineikkaan ”Surf's Up” -demon, jonka julkaisua Elvis Costello vertasi siihen, että löydettäisiin äänitys jolla Mozart esittäisi omaa musiikkiaan.


title: Smile (The Beach Boysin albumi)

text: Nämä David Leafin kokoamat äänitykset tekivät selväksi, että Smile oli ollut paljon valmiimpi kuin aiemmin oli ajateltu. Tämän takia alettiin olettaa, että julkaisemattomia lauluja saattaisi olla enemmänkin. Samalla alettiin myös keskustelu siitä, että mikä Smilen laulujen mahdollinen järjestys levyllä olisi voinut olla. Alettiin toivoa, että vuoden 1993 boksia seuraisi Smilen virallinen julkaisu, mutta se ei tuolloin toteutunut.


title: Smile (The Beach Boysin albumi)

text: 1990-luvun puolen välin jälkeen internetin suosion kasvaessa Smilen bootleg-versiot tulivat yleisemmin saataville nettisivustojen ja bootlegyhteisöjen kautta. Jotkut sivustot tarjosivat kaikkia saatavilla olevaa materiaalia ladattavaksi ja fanit alkoivat tehdä materiaalista omia versioitaan. Vuoden 1997 alussa bootleg-levymerkki Sea of Tunes (nimetty Beach Boysin alkuperäisen levy-yhtiön mukaan) alkoi julkaista korkealaatuisia CD-levyjä, joilla oli julkaisemattomia kappaleita, sessioäänityksiä ja vaihtoehtoisia kappaleversioita yhtyeen uran varrelta. Näiden kerrottiin olevan 14 vuotta aiemmin tehdyltä digitaalisilta videonauhoituksilta, joita tehtiin vuoden 1984 dokumenttia "The Beach Boys: An American Band" varten. Bootleg-levyjen joukossa oli kolme CD-levyä, jotka sisälsivät yli kolme tuntia Good Vibrationsin äänityksiä ja useiden levyjen kokonaisuuksia, joilla oli huomattava määrä materiaalia erilaisista Smilen äänitys- ja miksaussessioista.


title: Smile (The Beach Boysin albumi)

text: 37 vuotta alkuperäisidean jälkeen Brian Wilson ja Van Dyke Parks lyöttäytyivät yhteen ja saattoivat Smile-projektin loppuun Wilsonin kiertuemuusikoiden kanssa vuonna 2004. Tämä projekti alkoi sarjalla konsertteja (ensimmäinen Lontoon Royal Festival Hallissa 20. helmikuuta 2004) ja päättyi sooloalbumin "Brian Wilson Presents Smile" julkaisuun syyskuussa 2004. Albumi debytoi Billboard 200 -listan sijalla 13 ja myöhemmin toi Wilsonille kolme Grammy-ehdokkuutta. Wilson myös voitti ensimmäisen soolo-Grammyn ”parhaasta rock-instrumentaaliesityksestä” kappaleellaan ”Mrs. O'Leary's Cow”. Vuonna 2005 graafikko Mark Londonin suunnittelema albumin vinyyliversio voitti myös ALEX-palkinnon.


title: Smile (The Beach Boysin albumi)

text: Brian Wilsonin Smilen julkaisu toi uutta liikehdintää bootleg-harrastajien keskuuteen: olihan nyt julkaistu ”virallinen” versio levystä, joka helpotti ”oikean” bootleg-version kokoamista. Täytyy kuitenkin huomioida, että Brian Wilsonin levyn kappaleita tai niiden järjestystä ei oltu päätetty ennen vuotta 2004.


title: Smile (The Beach Boysin albumi)

text: 3. helmikuuta 2011 Alan Jardine kertoi Examiner.comille, että "Capitol Records aikoo julkaista Beach Boysin version Smilesta joskus kesällä The Beach Boysin 50-vuotisjuhlien kunniaksi. Smile on Beach Boys -fanien Graalin malja, joten se tulee olemaan hyvä.". Jardine mainitsi myös, että Beach Boysit eivät olleet tehneet levyä varten uusia äänityksiä ja Brian Wilson oli muuttanut mielensä materiaalin julkaisemisesta.


title: Smile (The Beach Boysin albumi)

text: Capitol Records vahvisti Jardinen tiedot 11. maaliskuuta kertoen virallisen julkaisun olevan myöhemmin vuoden 2011 aikana. Yhtiö kertoi myös, että varsinaiset albumiraidat julkaistaan monona (kuten Beach Boys -levyt olivat tuona aikana) ja levyllä tulee olemaan myös stereo-äänityksiä. Viivästyttyään useita kertoja, levy julkaistiin ensin iTunesin kautta 31. lokakuuta 2011 ja seuraavana päivänä CD:nä, vinyylinä ja digitaalisena latauksena nimellä "The Smile Sessions". Julkaisu on saatavilla normaalina kahden CD:n versiona ja boksiversiona, jossa on viisi CD-levyä, kaksi LP:tä, kaksi 45 rpm singleä ja 60-sivuinen kirjanen.


title: Smile (The Beach Boysin albumi)

text: Vaikka monien mielestä "The Smile Sessionsin" kappalejärjestys on eri kuin se olisi ollut vuoden 1967 julkaisulla, Mark Linettin ja muiden haastatteluissa on kerrottu, että kokonaisuudessaan se on niin lähellä kaavailtua alkuperäistä kuin mahdollista.


title: Deadhorse

text: Deadhorse on paikallishallinnoton alue ("unincorporated community") Nort Slopen hallintoalueella (borough) Alaskassa Dalton-jäätien varrella. Deadhorse tuli tutuksi öljylöydöstä. Nimi Deadhorse ei viittaa kuolleisiin hevosiin mutta Dalton tietä liikenöivät rahtarit sanovat että sinne päästyään olo on "kuin kuolleella hevosella" ja siksi tämä nimi on hauska yli 600 kilometriä pitkän todella vaarallisen tien päässä sijaitsevalle kaupunkille. Deadhorsessa on postitoimisto, lentokenttä, kauppa ja asutusta. Kaupunki tuli tutuksi Rekkakuskit jäällä -televisio-ohjelmasta. Deadhorse on sijaitsee pohjoisen napapiirin yläpuolella.


title: Sergius

text: Sergius voi tarkoittaa seuraavia:


title: Suomenlahden Kone

text: Suomenlahden Kone Oy oli 1960- ja 1970-luvulla toiminut suomalainen metallialan yritys, joka vei valmistamiaan teräsrakenteisia kaarihalleja Neuvostoliittoon. Yritys tuli tunnetuksi siihen liittyneen 1970-luvun lopulla käydyn viisi vuotta kestäneen konkurssipetosoikeudenkäynnin vuoksi.


title: Suomenlahden Kone

text: Suomenlahden Kone Oy:n omistaja Aarne Mantila (k. 1982) myi rahoitusvaikeuksiin joutuneen yrityksensä liiketoiminnot ja osan omaisuutta 1974 Kone Oy:n toimitusjohtajalle Pekka Herlinille. Mantila oli ottanut yritykselleen ja mahdollisesti itselleenkin lainaa oululaisen liikemiehen Aaro Makkosen hoitamasta pimeää rahanlainausta harjoittaneesta Atlas-pankista. Suomenlahden Kone Oy meni konkurssiin 1975 ja konkurssipetosoikeudenkäynti aloitettiin 1977. Konkurssipetosoikeudenkäynnissä Herliniä syytettiin siitä, että hän olisi maksanut Suomenlahden Koneen toiminnoista liian alhaisen hinnan ja auttanut siten Mantilaa konkurssirikoksessa. Oikeudenkäynnissä Herlin vapautui kuitenkin syytteistä.


title: Suomenlahden Kone

text: Herlin osti Suomenlahden Koneen luultavasti siksi, että liikemies Tuomas Tapalan (k. 1981) omistama "Nordator Oy" oli velkaa Herlinin perheen sijoitusyhtiön "Holding Manutasin" omistamalle "Ollituote Oy":lle ja Tapala oli saanut siirrettyä nämä velat Suomenlahden Koneelle. Nordator Oy ja Ollituote Oy toivat kumpikin maahan keilahalleissa käytettyjä keilanasetinautomaatteja ja yritykset olivat salaa sopineet näiden laitteiden Suomen markkinoiden jakamisesta. Konkurssijutun käsittelyn yhteydessä Herlin syytti Tapalaa kiristyksestä ja Tapala puolestaan väitti, että juttua varten olisi Italiasta tilattu 100 000 markalla palkkamurhaaja.


title: Suomenlahden Kone

text: Aarne Mantila ja Tuomas Tapala olivat kestinneet avokätisesti korkeaa poliisijohtoa muun muassa poliisiylijohtaja Erkki J. Korhosta sekä Helsingin poliisikomentajaa Nils-Olof Söderströmiä. Kestintä oli alkanut Tapala ja Mantila tullessa apuun kun poliisijohto tarvitsi varoja Suomeen vastavierailulle tulleelle neuvostoliittolaiselle miliisijohdolle järjestettyihin juhliin. Myöhemmin he pyrkivät näiden yhteyksiensä avulla vaikeuttamaan Suomenlahden Koneen konkurssijutun tutkintaa.


title: Suomenlahden Kone

text: Tapalan osalta tutkinta jäi kesken, kun hän kuoli vuonna 1981. Pimeää rahanlainausta harjoittanut Aaro Makkonen tuomittiin 1977 törkeästä veropetoksesta, mutta hän pääsi pakenemaan maasta Vantaan nimismiehen Pentti Viitasen myöntämän pikapassin avulla. Viitanen oli kuulunut myös Mantilan ja Tapalan järjestämissä juhlissa vierailleeseen poliisijohtoon.


title: Siinä sivussa

text: Siinä sivussa (engl. "Ham on Rye") on Charles Bukowskin vuonna 1982 julkaistu neljäs romaani. Teos keskittyy Bukowskin omaelämäkerrallisen alter egon Henry Chinaskin nuoruus- ja kasvuvuosiin 1930-luvun pula-ajan Los Angelesissa.


title: Siinä sivussa

text: Kirja ilmestyi suomeksi vuonna 1991 WSOY:n kustantamana. Sen on suomentanut Seppo Loponen.


title: Indira Gandhin rauhanpalkinto

text: Indira Gandhin palkinto () tai Indira Gandhin rauhanpalkinto ( tai "Indira Gandhi Prize for Peace, Disarmament and Development") on arvovaltainen intialainen rauhanpalkinto joka myönetään järjestöille tai yksittäisille kansalaisille, jotka ovat tehneet työtä maailmanrauhan ja kehityksen sekä uuden kansainvälisen talousjärjestyksen hyväksi. Rauhanpalkinto on noin 2,5 miljoonaa Intian rupiaa. Rauhanpalkinnon myöntää Indira Gandhi Memorial Trust, joka palkitsee yksittäisiä henkilöitä ja kansainvälisiä järjestöjä.


title: Frankie Boyle

text: Francis Martin Patrick "Frankie" Boyle (s. 16. elokuuta 1972 Glasgow, Skotlanti) on skotlantilainen koomikko ja käsikirjoittaja, joka on tunnettu mustasta huumoristaan sekä provosoivista kommenteistaan.


title: Frankie Boyle

text: Boyle oli pitkään vakiojäsen BBC Two:n Mock the Week -ohjelmassa, jonka lisäksi on vieraillut lukuisissa vastaavankaltaisissa ohjelmissa. Lisäksi hän esiintyy -pelissä Liberty Cityn Split Sides Comedy Clubilla.


title: M/S Vegaland

text: M/S "Vegaland" oli ruotsalainen ro-ro-rahtialus.


title: M/S Vegaland

text: Aluksen sisarlaivoja olivat "Thebeland", "Timmerland" (myöh. "Hellenic Sailor"), "Tyrusland", "Vasaland" (myöh. "Hellenic Master")" ja "Vikingland".


title: M/S Vegaland

text: Alus rakennettiin Chibassa, Japanissa Mitsui Engineering & Shipbuilding Co. Ltd.:n telakalla ja laskettiin vesille 22. toukokuuta 1979. Alus toimitettiin syyskuussa 1979 Broströms Rederi AB:lle Göteborgiin.


title: M/S Vegaland

text: 11. marraskuuta 1981 alus vuokrattiin Wilhemsenille Norjan Tönsbergiin, ja se sai nimekseen "Tarn". Nimen "Vegaland" alus sai 17. lokakuuta 1983, ja kesäkuussa 1984 alus siirtyi Rederi AB Transoceanille Göteborgiin.


title: M/S Vegaland

text: AB Svenska Orient Linjen hankki aluksen maaliskuussa 1991, ja se siirtyi edelleen Rederi Ab Trans-Rexille tammikuussa 1993. Visbyläinen Rederi AB Gotland hankki aluksen huhtikuussa 1993, mutta aluksen kotisatamana säilyi edelleen Göteborg. Tammikuussa 1994 alus myytiin Ab Bylock & Norsjöfraktille Skärmaniin, mutta jo toukokuussa alus siirtyi Svenska Orient Linjenin hallintaan


title: M/S Vegaland

text: Syyskuussa 1996 alus pidennettiin alkuperäisestä 165 metristä 190 metriin, muutostyön teki portugalilainen Mitrena Shipyard Lissabonissa.


title: M/S Vegaland

text: Marraskuussa 2000 alus siirtyi OSM Sea Partner Ab:n hallintaan ja sen kotisatamaksi tuli Lontoo. Vuonna 2006 alus vuokrattiin kahden vuoden sopimuksella Transfennicalle, ja se siirtyi Lyypekki–Hanko–Paldiski-reitille. Touko–elokuussa 2006 alus oli vuokrattuna hollantilaiselle MoD:lle ja palasi sen jälkeen aiemmalle reitilleen. Syyskuussa reitiksi muutettiin Hamina–Rostock–Lyypekki.


title: M/S Vegaland

text: Vuonna 2010 alus vuokrattiin Stora Ensolle, ja se aloitti liikennöinnin reitillä Kemi–Oulu–Göteborg–Lyypekki. Joulukuussa samana vuonna alus vuokrattiin Nordanalle ja se siirrettiin liikennöimään Välimereltä Yhdysvaltoihin.


title: M/S Vegaland

text: Alus myytiin intialaiselle romuttajalle maaliskuussa 2012, ja se saapui Alangiin, Intiaan romutettavaksi 1. huhtikuuta 2012.


title: Maria Cebotari

text: Maria Cebotari (10. helmikuuta 1910 Chișinău – 9. kesäkuuta 1949 Wien) oli romanialaissyntyinen sopraano. Hän opiskeli laulua Chișinăussa ja työskenteli vuodesta 1929 lyhyesti näyttelijänä Moskovassa. Jo vuonna 1931 hän oli laulamassa Mimin roolia Dresdenissä. Hän loi Amintan roolin Richard Straussin oopperan "Die schweigsame Frau" kantaesityksessä vuonna 1935. Hänellä oli laajalti erilaisiin rooleihin soveltunut ääni. Puccinin ja Straussin lisäksi hän tulkitsi muiden muassa Bizet'n, Verdin ja Mozartin rooleja.


title: Maria Cebotari

text: Cebotari loi uransa pääasiassa Natsi-Saksassa, eikä hän koskaan esiintynyt Yhdysvalloissa. Hän oli vuosina 1936–1944 Berliner Staatsoperin jäsen. Hän teki lukuisia levytyksiä. Hän kuoli haimasyöpään 39 vuoden iässä.


title: Maria Cebotari

text: Cebotari sai uransa aikana myös pääosia elokuvissa.


title: Petoankeriaat

text:
Petoankeriaat (Synaphobranchidae) on ankeriaskaloihin kuuluva heimo. Heimon lajeja tavataan kaiskista lämpimistä ja lauhkeista valtameristä.
Petoankeriaiden heimoon kuuluu lähteestä riippuen 10–12 sukua ja 26–38 lajia. Lajeja ovat muunn muassa naskaliankerias ("Dysomma anguillare") ja petoankerias ("Synaphobranchus kaupi"). Ruumiinrakenteeltaan ne ovat melko pitkulaisia mutta tukevahkoja kaloja. Kooltaan ne jäävät yleensä alle metrin mittaisiksi, mutta suurimmat lajit voivat saavuttaa 1,8 metrin pituuden. Tyypillisiä piirteitä ovat kookas jopa silmän taakse ulottuva suu ja lähellä rintaeviä sijaitseva kidusaukko. Kalojen selkä- ja peräevät ovat pitkät ja yhtyneet pyrstöevän kanssa. Rintaevät puuttuvat eräiltä lajeilta. Petoankeriaiden heimon lajien Leptocephalus-toukalla on poikkeukselliset teleskooppimaiset silmät. Useilla petoankeriaslajeilla on suomut ja ne ovat väriltään yksivärisen ruskeita tai harmaita.


title: Petoankeriaat

text: Petoankeriaslajeja tavataan Atlantin, Intian valtameren ja Tyynenemren alueilta. Ne elävät tyypillisesti mannerjalustojen läheisyydessä ja lähellä pohjaa usein 100–2 000 metrin syvyydessä. Petoanekriaista useimmat ovat petokaloja, jotka saalistavat pieniä kaloja tai selkärangattomia, mutta mukaan mahtuu myös raadonsyöjiä kuten töppöankerias ("Simenchelys parasiticus").


title: Edmond Carmody

text: Edmond Carmody (s. 12. tammikuuta 1934) on irlantilaissyntyinen yhdysvaltalainen roomalaiskatolinen piispa. Hänet vihittiin papiksi San Antonion arkkihiippakuntaan 8. kesäkuuta 1957 ja nimitettiin sen vihkipiispaksi sekä Murthlacumin titulaaripiispaksi 8. marraskuuta 1988. Piispaksi vihkiminen seurasi 15. joulukuuta. Pääkonsekraattorina toimi Patrick Fernández Flores, jota avustivat Charles Victor Grahmann ja Charles Edwin Herzig.


title: Edmond Carmody

text: Carmody sai 24. maaliskuuta 1992 nimityksen Tylerin piispaksi, jonka virkaan hänet asetettiin 25. toukokuuta. Hänet nimitettiin 3. helmikuuta 2000 Corpus Christin piispaksi, ja tähän virkaan hänet asetettiin 17. maaliskuuta. Hän jäi eläkkeelle 18. tammikuuta 2000.


title: Jimmer Fredette

text: James Taft "Jimmer" Fredette (s. 25. helmikuuta 1989, Glen Falls, New York) on yhdysvaltalainen koripalloilija, pelipaikaltaan pelintekijä. Hän pelaa tällä hetkellä NBA-liigan Chicago bullsissä. Fredette oli NBA:n varaustilaisuuden kymmenes varaus vuonna .


title: Jimmer Fredette

text: Fredette oli yksi yliopistokoripalloilun suurimmista tähdistä pelatessaan Brigham Youngin yliopiston joukkueessa. Hän rikkoikin koulun ennätyksen pisteissä sekä konferenssin ottelukohtaisen piste-ennätyksen. Lisäksi hän oli NCAA:n I-divisioonan seitsemänneksi paras korintekijä. Fredette osallistui NBA:n vuoden varaustilaisuuteen, jossa Milwaukee Bucks varasi hänet tilaisuuden kymmenentenä pelaajana. Pian varauksen jälkeen hänet kaupattiin Sacramento Kingsin organisaatioon, jonka kanssa hän teki monivuotisen sopimuksen.


title: Jimmer Fredette

text:
NBA:n työsulun takia lyhentyneellä tulokaskaudellaan Fredette pelasi 61 ottelussa, joista hän oli aloitusviisikossa seitsemässä. Hänen pistekeskiarvonsa oli 7,6 ja
syöttökeskiarvonsa 1,8.


title: Jimmer Fredette

text: 2014 Kings osti Fredetten sopimuksen ulos ja hän siirtyi vapaalla siirrolla Chicago Bullsin riveihin loppukaudeksi.


title: NBA:n varaustilaisuus 2012

text: NBA:n vuoden 2012 järjestettiin 28. kesäkuuta 2012 toista kertaa peräkkäin Prudential Centerissä, Newarkissa. Tilaisuudessa NBA-seurat varasivat yliopisto- ja ulkomaalaispelaajia.


title: NBA:n varaustilaisuus 2012

text: Tilaisuuden ykkösvaraus oli Draft Lotteryn voittaneella New Orleans Hornetsilla, jonka seura käytti Kentuckyn yliopistossa pelanneeseen Anthony Davisiin.


title: Topologinen kartta

text: Topologinen kartta on kartta, jossa esitetään kartan kohteiden sijainti suhteessa toisiinsa, ei niiden aitoa maantieteellistä sijaintia tai muotoa. Kartassa ei ole mittakaavaa, eivätkä etäisyydet ja suunnat välttämättä vastaa todellisuutta. Esimerkkejä topologisista kartoista ovat metron ja paikallisjunien ratakartat, joissa rataosuudet esitetään usein suorilla viivoilla.


title: Topologinen kartta

text: Kartan nimi viittaa matematiikan osa-alueeseen nimeltä topologia, joka tutkii sitä, mikä säilyy muutoksessa. Aivan erityyppinen on topografinen kartta, jossa nimenomaan kuvataan pinnanmuodot, korkeuskäyrät ja yksityiskohdat tarkasti.


title: Todd Torres

text: Todd Torres Bost (s. 11. kesäkuuta 1968) on puertoricolainen entinen uimari.


title: Todd Torres

text: Torres voitti Pan-Amerikan kisoista 1991 hopeaa 100 metrin rintauinnissa ja oli samassa lajissa 16. Barcelonan olympialaisissa 1992. Hän osallistui vuoden 1992 olympialaisissa myös kolmeen muuhun lajiin, muun muassa 4 × 100 metrin sekauintiviestiin, jossa Puerto Rico oli kahdestoista. Atlantan olympiakisoissa 1996 Torresin paras henkilökohtainen sijoitus oli jälleen 100 metrin rintauinnista, jossa hän oli 19. nopein.


title: Yhdysvaltain Grand Prix 2012

text: Yhdysvaltain Grand Prix 2012 (virallisesti 2012 Formula 1 United States Grand Prix) oli Formula 1 -kauden 2012 19. osakilpailu, joka ajettiin 18. marraskuuta uudella Circuit of the Americasin moottoriradalla, Texasin osavaltion pääkaupungissa Austinissa. Edellisen kerran Yhdysvaltain mantereella oli ajettu Formula 1 -sarjan osakilpailu vuonna 2007 Indianapolisissa.


title: Yhdysvaltain Grand Prix 2012

text: Paalupaikalle ajoi Red Bullin Sebastian Vettel.


title: Yhdysvaltain Grand Prix 2012

text: Kilpailun voittoon ajoi McLarenin Lewis Hamilton, joka ohitti kilpailun kärjessä ajaneen Sebastian Vettelin 42. kierroksella. Vettel oli lopulta kisan toinen, ja kolmanneksi ajoi Ferrarin Fernando Alonso. Kyseessä oli ensimmäinen kerta kun Hamilton, Vettel ja Alonso olivat yhdessä palkintorokkeella. Vettel olisi voinut varmistaa maailmanmestaruuden kauden toiseksi viimeisessä kilpailussa, jos hän olisi voittanut ja Alonso ei olisi sijoittunut neljän parhaan joukkoon. Red Bull varmisti kilpailussa valmistajienmestaruuden.


title: Yhdysvaltain Grand Prix 2012

text: Kimi Räikkönen sijoittui kilpailussa kuudenneksi ja Heikki Kovalainen 18:nneksi.


title: Yhdysvaltain Grand Prix 2012

text: HRT:n kolmoskuljettaja Ma Qinghua ajoi perjantain ensimmäiset vapaat harjoitukset Narain Karthikeyanin tilalla.


title: Charles Victor Grahmann

text: Charles Victor Grahmann (s. 15. heinäkuuta 1931 Hallettsville) on yhdysvaltalainen roomalaiskatolinen piispa. Hänet vihittiin papiksi San Antonion arkkihiippakuntaan 17. maaliskuuta 1956 ja nimitettiin sen vihkipiispaksi sekä Equiliumin titulaaripiispaksi 30. kesäkuuta 1981. Piispaksi vihkiminen seurasi 20. elokuuta. Pääkonsekraattorina toimi Patrick Fernández Flores, jota avustivat Sidney Matthew Metzger ja John Louis Morkovsky.


title: Charles Victor Grahmann

text: Grahmann sai 13. huhtikuuta 1982 nimityksen Victoria in Texasin piispaksi, jonka virkaan hänet asetettiin 29. toukokuuta. Hänet nimitettiin 9. joulukuuta 1989 nimityksen Dallasin koadjuuttoripiispaksi, ja tähän virkaan hänet asetettiin 18. joulukuuta. Hänestä tuli 14. heinäkuuta 1990 Dallasin piispa. Hän jäi eläkkeelle 6. maaliskuuta 2007.


title: Patrick Fernández Flores

text: Patrick Fernández Flores (26. heinäkuuta 1929 Ganado, Texas – 9. tammikuuta 2017) oli yhdysvaltalainen roomalaiskatolinen arkkipiispa. Hänet vihittiin papiksi Galvestonin hiippakuntaan 26. toukokuuta 1956 ja nimitettiin San Antonion arkkihiippakunnan vihkipiispaksi sekä Italican titulaaripiispaksi 9. maaliskuuta 1970. Piispaksi vihkiminen seurasi 5. toukokuuta. Pääkonsekraattorina toimi Luigi Raimondi, jota avustivat Francis James Furey ja John Louis Morkovsky.


title: Patrick Fernández Flores

text: Flores sai 4. huhtikuuta 1978 nimityksen El Pason piispaksi (virkaan asettaminen: 29. toukokuuta) ja 23. elokuuta 1979 San Antonion arkkipiispaksi (virkaan asettaminen: 13. lokakuuta). Hän jäi eläkkeelle 29. joulukuuta 2004.


title: George Edward Rueger

text: George Edward Rueger (s. 23. syyskuuta 1929 Worcester) on yhdysvaltalainen roomalaiskatolinen piispa. Hänet vihittiin papiksi Worcesterin hiippakuntaan 6. tammikuuta 1958 ja nimitettiin sen vihkipiispaksi sekä Maronanan titulaaripiispaksi 16. tammikuuta 1987. Piispaksi vihkiminen seurasi 25. helmikuuta. Pääkonsekraattorina toimi Timothy Joseph Harrington, jota avustivat Bernard Joseph Flanagan ja John Aloysius Marshall.


title: George Edward Rueger

text: Rueger jäi eläkkeelle 25. tammikuuta 2005.


title: Sebastião Roque Rabelo Mendes

text: Sebastião Roque Rabelo Mendes (s. 9. lokakuuta 1929 Itapecerica) on brasilialainen roomalaiskatolinen piispa. Hänet vihittiin papiksi 8. joulukuuta 1954 ja nimitettiin Leopoldinan hiippakunnan johtoon 5. elokuuta 1985. Piispaksi vihkiminen seurasi 9. marraskuuta. Pääkonsekraattorina toimi João Resende Costa, jota avustivat Serafim Fernandes de Araújo ja Geraldo Ferreira Reis.


title: Sebastião Roque Rabelo Mendes

text: Rabelo Mendes erosi tehtävistään Leopoldinan piispana 10. toukokuuta 1989, jolloin hänet nimitettiin Belo Horizonten arkkihiippakunnan vihkipiispaksi ja Ploaghen titulaaripiispaksi. Hän jäi eläkkeelle 15. joulukuuta 2004. Titulaaripiispan arvo pysyi hänellä.


title: Héctor Luis Lucas Peña Gómez

text: Héctor Luis Lucas Peña Gómez (s. 18. lokakuuta 1929) on kuubalainen roomalaiskatolinen piispa. Hänet vihittiin papiksi Santiago de Cuban arkkihiippakuntaan 26. kesäkuuta 1955 ja nimitettiin sen vihkipiispaksi sekä Novalicianan titulaaripiispaksi 12. tammikuuta 1970. Piispaksi vihkiminen seurasi 19. maaliskuuta. Pääkonsekraattorina toimi Cesare Zacchi, jota avustivat Pedro Claro Meurice Estiu ja Francisco Ricardo Oves Fernández.


title: Héctor Luis Lucas Peña Gómez

text: Peña Gómez sai 8. tammikuuta 1979 nimityksen Holguínin piispaksi, jona hän toimi, kunnes jäi eläkkeelle 14. marraskuuta 2005.


title: Vanhan likaisen miehen juttuja

text: Vanhan likaisen miehen juttuja (engl. "Notes of a Dirty Old Man") on Charles Bukowskin vuonna 1969 pehmeäkantisena kirjana julkaistu artikkelikokoelma. Kokoelma sisältää 40 Bukowskin losangelesilaiseen Open City -underground lehteen 1960-luvun lopulla kirjoittamaa kolumnia.


title: Vanhan likaisen miehen juttuja

text: Sammakko julkaisi suomennetun kokoelman alkuperäisteoksen tapaan suoraan pokkarina vuonna 2002. Käännöksestä vastasivat Seppo Lahtinen, Tuomas Laurila ja Kalle Niinikangas.


title: Vilnan kuvernementti

text: Vilnan kuvernementti (, ja ) oli hallintoalue Venäjän keisarikunnassa nykyisen Liettuan ja Valko-Venäjän alueella. Kuvernementti perustettiin Puolan kolmannen jaon seurauksena. Hallinnollisesti kuvernementti oli osa Vilnan kenraalikuvernementtia ja kuului keisarikunnan Luoteiseen aluepiiriin.


title: Vilnan kuvernementti

text: Vilnan- ja Hrodnan kuvernementit perustettiin Puolan kolmannen jaon (1795) jälkeen. Vain vuotta myöhemmin, joulukuussa 1796, kuvernementit yhdistettiin yhdeksi Liettuan kuvernementiksi Venäjän keisari Paavali I:n määräyksestä. Yhdistäminen jäi lyhytaikaiseksi, sillä syyskuussa 1801 keisari Aleksanteri I määräsi Liettuan kuvernementin jaettavaksi jälleen kahtia Vilnan ja Hrodnan kuvernementteihin. Vuonna 1801 Vilnan kuvernementtiin perustettiin aiemman yhdentoista kihlakunnan lisäksi 12. kihlakunta (Zarasai).


title: Vilnan kuvernementti

text: Suurempi aluemuutos toteutettiin vuonna 1843. Vilnan kuvernementin alue pieneni huomattavasti, kun siitä lohkaistiin Kaunasin kuvernementti. Uuteen Vilnan kuvernementtiin liitettiin kihlakuntia muista kuvernementeista: Minskin kuvernementista Vilnaan liitettiin Vileika ja Dzisna sekä Hrodnan kuvernementista Lida. Vuonna 1867 perustettiin Suwałkin kuvernementti.


title: Vilnan kuvernementti

text: Vuoden 1897 väestönlaskennan aikaan Vilnan kuvernementissa oli seitsemän kihlakuntaa. Kihlakunnat ja niiden asukasmäärät käyvät ilmi oheisesta taulukosta.


title: Vilnan kuvernementti

text: Nämä alueet säilyivät vuoden 1843 jälkeen muuttumattomina ensimmäiseen maailmansotaan asti (1915). Tällöin Saksan keisarikunnan Baltian miehityshallinto Ober Ost otti osan Venäjän keisarikunnan läntisimmistä kuvermenteista hallintaansa. Puolan-Neuvosto-Venäjän-sodassa kuvernementin alue siirtyi Puolalle, ja vuonna 1923 Vilnan voivodikunta perustettiin.


title: Vilnan kuvernementti

text: Vuonna 1834 kuvernementissa asui noin 789 000 asukasta. Väkiluku kasvoi 1800-luvulla voimakkaasti, mutta Vilnan kuvernementin rajat myös muuttuivat oleellisesti.


title: Vilnan kuvernementti

text: Vuonna 1897 rajoiltaan muuttuneen kuvernementin väkiluku oli 1,591 miljoonaa. Väestöstä 87,6% (1 393 200 as.) asui maaseudulla ja 12,4% (198 007 as.) kaupungeissa. Kaupungeista suurin oli runsaan 154 000 asukkaan Vilna. Kuvernementin väentiheys oli tuona vuonna 37 asukasta per neliökilometri.


title: Vilnan kuvernementti

text: Valkovenäläiset muodostivat vuonna 1897 enemmistön 56,1 prosentin väestöosuudellaan (äidinkielensä mukaan ryhmitelty kuvernementin väestö). Muita kieliryhmiä olivat liettualaiset (17,6 %), juutalaiset (12,7 %), puolalaisia (8,2 %), venäläiset (4,9 %) ja saksalaiset (0,3 %). Joku muu äidinkieli oli 0,3 prosentilla väestöstä.


title: Vilnan kuvernementti

text: Vilnan kenraalikuvernööri hallitsi Vilnan kuvernementin lisäksi joitain naapurialueita. Esimerkiksi vuosina 1794-1796 kenraalikuvernööri vastasi Slonimin ja Vilnan kuvernementeista, 1796-1801 Liettuan kuvernementista, vuosina 1801-1831 Vilnan ja Hrodnan kuvernementeista.


title: Bruno Kreisky -palkinto

text: Bruno Kreisky -palkinto on kahden vuoden välein jaettava palkinto, joka perustettiin lokakuussa vuonna 1976 Itävallan liittokansleri Bruno Kreiskyn 65-vuotissyntymäpäivän kunniaksi. Ensimmäisen kerran palkinto jaettiin vuonna 1979.


title: Bruno Kreisky -palkinto

text: Palkinto jaetaan ihmisoikeuksia edistäneille. Palkinto jaettiin vuonna 1993 kahteen osaan. Ensimmäinen osa myönnettiin ihmisoikeuksiin ja toinen kansainvälisiin suorituksiin. Palkintosumma on noin 7 000–30 000 euroa.


title: Bruno Kreisky -palkinto

text: Palkinnon jakaa Bruno Kreisky Preis für Verdienste um die Menschenrechte. Palkinnon saajat valitsee Bruno Kreisky säätiön johtokunta yhdessä kansainvälisen juryn kanssa.


title: KHL-kausi 2011–2012

text: KHL-kausi 2011–2012 oli jääkiekkosarja KHL:n neljäs kausi. Kausi alkoi jo 7. syyskuuta, mutta avausottelu keskeytettiin kun kuultiin, että Lokomotiv Jaroslavlin joukkue oli yhtä pelaajaa lukuun ottamatta kuollut lento-onnettomuudessa matkalla kauden avausotteluun Minskiin. Tragedian takia joukkue jätti kauden väliin. Runkosarja alkoi lopulta 12. syyskuuta ja päättyi 26. helmikuuta. Pudotuspelit päättyivät 25. huhtikuuta.


title: KHL-kausi 2011–2012

text: OHK Dinamo Moskova voitti Gagarin Cupin kukistamalla finaaleissa Avangard Omskin seitsemännessä pelissä. Dinamo oli ensimmäinen KHL:n mestari läntisestä konferenssista.


title: KHL-kausi 2011–2012

text: Lev Poprad sai Slovakian jääkiekkoliitolta luvan siirtyä KHL:ään ja se nosti liigan joukkuemäärän 24:ään. Lokomotiv Jaroslavlin vetäydyttyä lento-onnettomuutensa takia joukkueiden määrä tippui kuitenkin 23:een.


title: KHL-kausi 2011–2012

text: 7. syyskuuta 2011 Lokomotiv Jaroslavlin joukkuetta kuljettanut lentokone syöksyi maahan vähän lähdön jälkeen. Joukkueen oli tarkoitus lentää Minskiin kauden avausotteluun. Kauden avausottelu Opening Cup Salavat Julajevin ja Atlantin välillä oli jo käynnissä Ufassa, mutta ottelu keskeytettiin tragedian takia ja sen tulokset mitätöitiin. KHL päätti siirtää kauden alkua 12. päivään syyskuuta. Lokomotivin joukkueelle pidettiin 10. syyskuuta julkinen muistotilaisuus.


title: KHL-kausi 2011–2012

text: Runkosarjan piti alkaa 7. syyskuuta ja loppua 26. helmikuuta. Jaroslavlin tragedian takia aikatauluja oli kuitenkin muokattava. Kauden alkua lykättiin niin, että se alkoi 12. syyskuuta ja jokaisen joukkueen ottelumäärä putosi 54:ään.


title: KHL-kausi 2011–2012

text: Pudotuspelit pelattiin paras seitsemästä järjestelmällä.


title: KHL-kausi 2011–2012

text: All Stars -viikonloppuna 20–21.1.2012 Riiassa, Latviassa, pelasivat Team Fedorov ja Team Ozolins. Team Fedorov voitti ottelun.


title: Elsa – vapaana syntynyt

text: Elsa – vapaana syntynyt ("Born Free") on vuoden 1966 elokuva. Se perustuu Joy Adamsonin kirjaan "Perheeseemme kuuluu leijona" ("Born Free"), joka alun perin ilmestyi 1960. Elokuvan ohjasi James Hill.


title: Elsa – vapaana syntynyt

text: Keniassa asuva valkoihoinen pariskunta ottaa hoiviinsa leijonanpennun ja kasvattaa sen isoksi.


title: Elsa – vapaana syntynyt

text: "Elsa – vapaana syntynyt" toi Oscarin John Barrylle musiikista ja Barry ja Don Blackille teemalaulusta ”Born Free”.


title: Elsa – vapaana syntynyt

text: "Video-oppaassa" vuodelta 1994 elokuva saa neljä tähteä viidestä, mikä vastaa sanallista arviota ”erinomainen”.


title: Luettelo uinnin olympiavoittajista

text: Tämä on luettelo uinnin ja uimahyppyjen olympiavoittajista maittain, lajiteltuna maiden saavuttamien kultamitalien määrän mukaan.


title: Filosofikuningas

text: Filosofikuninkaat olivat Platonin dialogissaan "Valtio" esittämän valtioutopian eli "Kallipoliksen" hallitsijoita tai vartijoita.


title: Filosofikuningas

text: Platonin mukaan jotta hänen ihannevaltionsa voisi toteutua, "on joko filosofien tultava kuninkaiksi tai sitten niiden, joita me nyt sanomme kuninkaiksi ja hallitsijoiksi, on ryhdyttävä toden teolla ja vakavasti harrastamaan filosofiaa".


title: Filosofikuningas

text: Selittäessään ajatustaan tarkemmin Platon lähtee liikkeelle filosofin sananmukaisesta määritelmästä. Filosofi on viisauden rakastaja, ja rakastajana hänen tulee olla sellainen, että hän rakastaa viisautta kokonaisuudessaan ja kaikessa. Tämän jälkeen hän erottaa ne, jotka rakastavat totuutta itseään ja ne jotka rakastavat vain näkemäänsä tai oppimaansa. Filosofeja ja näin ainoita filosofikuninkaiksi sopivia ovat ne, jotka kykenevät näkemään Platonin ideaopin mukaiset ideat.


title: Filosofikuningas

text: Myöhemmin Platon käsittelee muun muassa filosofikuninkailta vaadittavaa koulutusta. Peruskoulutus kestää 18-vuotiaaksi. Tämän jälkeen seuraa kaksi vuotta fyysista harjoittelua, kymmenen vuotta matemaattisia tieteitä sekä viisi vuotta dialektiikkaa. Lopuksi vaaditaan viisitoista vuotta osallistumista kaupunkivaltion käytännön hallitsemiseen. Tämän koulutuksen läpikäyneet ovat lopulta 50-vuotiaina sopivia hallitsijoiksi.


title: Filosofikuningas

text: "Valtiossa" Platon käyttää myös metaforaa valtiolaivasta kuvaamaan ajatustaan filosofikuninkaista tämän laivan parhaina kapteeneina.


title: Filosofikuningas

text: Historiassa muun muassa Rooman keisari Marcus Aureliusta, joka oli myös stoalainen filosofi, on usein kutsuttu filosofikuninkaaksi. Uudellakin ajalla ajatusta on sovellettu muun muassa joihinkin valistusajan hallitsijoihin ja poliitikkoihin, kuten Fredrik II Suureen ja Thomas Jeffersoniin.


title: Filosofikuningas

text: Karl Popper syytti Platonia totalitarismin noususta 1900-luvulla ja näki tämän ajatuksen idealistisista ja yhteiskuntaa manipuloimaan pyrkivistä filosofikuninkaista sellaisena, että se johti Adolf Hitlerin kaltaisten diktaattoreiden nousuun.


title: Filosofikuningas

text: Ajatolla Khomeinin sanotaan saaneen innoitusta platonilaisesta ajatuksesta filosofikuninkaista hänen kiinnostuttuaan islamilaisesta mystiikasta ja Platonin "Valtiosta". Hänen on arveltu ottaneen tästä vaikutteita ajatukseensa islamilaisesta tasavallasta.


title: Roland (ohjus)

text: Euromissile Roland on lyhyen kantaman ilmatorjuntaohjusjärjestelmä. Se kehitettiin yhteistyönä Ranskan ja Saksan keskinäisesti. Myös Yhdysvallat hyväksyi tämän asejärjestelmän omaan käyttöönsä Kansalliskaartille. Ensilinjan rintamakäyttö sen sijaan hylättiin. Tyypiksi olisi tullut MIM-115.


title: Roland (ohjus)

text: Prototyyppiversio valmistui vuonna 1973. Käyttöönotto tapahtui 1977. Roland I oli selkeässä säässä/päiväkäyttöön tarkoitettu versio, jonka kehityksen vetovastuu oli Ranskan Aerospatialella. Saksalainen MBB-konsortio otti vastuulleen hoitaa jokasään torjuntaohjustyypin, Roland II:n kehittelyn. Viimeisin paranneltu ja suuremman tuhovaikutuksen omaava malli oli Roland III.


title: Roland (ohjus)

text: Ohjustyyppiä käytettiin useassa Nato-maassa. Yhdysvaltain oma Mauler-projekti keskeytettiin, sen osoittautuessa epäonnistuneeksi. Yhdistyneen Kuningaskunnan vastaava verrokki samalta aikakaudelta lienee Rapier. Ranskassa valmistettu Crotale NG oli ulottuvampi, ja myöhempänä osaltaan korvasi tämän ohjustyypin.


title: Suomalaisia rakkaustarinoita 3

text: Suomalaisia rakkaustarinoita 3 on suomalaisen säveltäjän Kikka Laitisen ja yhtyeen Kikka Laitinen Co. studioalbumi, joka julkaistiin 1. kesäkuuta 2012. Äänitykset tehtiin Edu Kettusen ja Pate Kerkolan studioissa Kemiössä ja Paimiossa ja CD masteroitiin Helsingissä Chartmakersilla.


title: Suomalaisia rakkaustarinoita 3

text: "Suomalaisia rakkaustarinoita" -laulusarja muodostaa kolmiosaisen trilogian. Ensimmäinen osa julkaistiin vuonna 2006, toinen osa 2008. "Suomalaisia rakkaustarinoita" -trilogian tunnetuimpia kappaleita ovat muun muassa ”Onni on pienissä asioissa”, ”Suomalaisia rakkaustarinoita”, ”Jospa ne kaksi poikaa”, ”Da?”, ”Enää linnut laula ei”, ”Rakkaus naista kuljettaa” ja ”Enkelit sut luotani vei”. Monet Suomalaisia rakkaustarinoita -trilogian laulut ovat olleet muun muassa Yle Radio Suomen ja Radio Top 20 -soitetuimpien listoilla vuosina 2006–2013.


title: Suomalaisia rakkaustarinoita 3

text: "Suomalaisia rakkaustarinoita" -trilogiasta tehtiin vuonna 2013 sarja, johon yhdistettiin musiikkia ja muotoilua: syntyi "Suomalaisia rakkaustarinoita Kikka Laitinen", joka sai Suomalaisen Työn Liitolta sekä Avainlippu- että Design From Finland -merkit. "Suomalaisia rakkaustarinoita - Kikka Laitinen" on rekisteröity tavaramerkki. Sarjan laulut ovat pääosin Kikka Laitisen säveltämiä ja sanoittamia ja yhtyeen Kikka Laitinen Co. sovittamia. Sarjan muotoilu on Ville Korhosen käsialaa.Kaikki sävellykset ja sanoitukset Kikka Laitinen/Manus, paitsi 3. ja 7. sanat Kikka Laitinen-Edu Kettunen, ja 4. Sävellys Pertti Jalonen, 6. Sävellys Kustaa Kantelinen, Sävellys 3. Simo Koho ja Sanat 10. Kikka Laitinen-C.Munck. Kaikki sovitukset Laitinen-Kantelinen-Korhonen-Yli-Knuuttila-Kettunen, paitsi 6. viulusovitus Pertti Jalonen.


title: Henry Chinaski

text: Henry Chinaski on yhdysvaltalaisen kirjailijan ja runoilijan Charles Bukowskin (1920–1994) omaelämänkerrallinen alter ego, joka esiintyy Bukowskin romaaneissa Postitoimisto ("Post Office", 1971), Pystyssä kaiken aikaa ("Factotum", 1975), Naisia ("Women", 1978), Siinä sivussa ("Ham on Rye", 1982) ja Hollywood ("Hollywood", 1989) sekä elokuvassa Baarikärpänen ("Barfly", 1987), johon Bukowski laati käsikirjoituksen. Lisäksi hahmo esiintyy monissa Bukowskin novelleissa ja runoissa.


title: Henry Chinaski

text: Elokuvassa Baarikärpänen Chinaskia esitti Mickey Rourke ja romaanin Factotum elokuvaversiossa Matt Dillon.


title: Henry Chinaski

text: Teosten julkaisukronologia ei vastaa todellista aikajärjestystä, todellinen järjestys on seuraava:


title: Vesannon naiset

text: Vesannon naiset oli televisiosarja, joka alkoi helmikuussa 1999. Se kertoi Vesannon naisista ja oli tyypiltään dokudraama, faktan ja fiktion sekoitus.


title: Lucy Griffiths

text: Lucy Griffiths (s. 10. lokakuuta 1986 Brighton, Englanti, Iso-Britannia) on englantilainen näyttelijä.


title: Lucy Griffiths

text: Lucy Griffiths esitti Mariania BBC:n sarjassa "Robin Hood" vuosina 2006–2007. Hän palasi sarjaan yhdeksi jaksoksi vuonna 2009. Griffiths on esiintynyt brittiläisissä televisiosarjoissa "The Little House", "Collision" ja "Komisario Lewis". Vuonna 2012 hän alkoi esittää vampyyri Noraa yhdysvaltalaisessa sarjassa "True Blood".


title: Albanian presidentinvaali 2012

text: Albanian presidentinvaali 2012 pidettiin Albaniassa 11. kesäkuuta 2012. Vaalin voittajaksi nousi sisäministeri Bujar Nishani, joka astui virkaan edeltäjänsä Bamir Topin toimikauden päätyttyä heinäkuussa. Vaalit olivat poliittisesti vaikeat, ja parlamentti onnistui valitsemaan presidentin vasta neljännellä yrittämällä, koska puolueet eivät löytäneet tarpeeksi kannatusta saavia ehdokkaita. Nishani sai ainoana ehdokkaana 140-paikkaisen parlamentin äänestyksessä 73 ääntä.


title: Swift

text: Swift voi tarkoittaa muun muassa seuraavia asioita:


title: Gapmu

text: Gapmu on Wimme Saaren levy, jolla hän joikuaa yksin. Säestystä ei ole lainkaan.


title: Joanne Shenandoah

text: Joanne Shenandoah on yhdysvaltalainen laulaja ja muusikko. Hän kuuluu irokeesien alkuperäiskansaan.


title: Filmfare Awards South 2006

text: Filmfare Awards South 2006 oli 4. elokuuta 2007 Hyderabadissa pidetty tilaisuus, jossa palkittiin vuoden 2006 parhaat eteläintialaiset elokuvat. Se oli järjestyksessään 54:s Filmfare Awards South -tilaisuus. Palkinnot jaettiin kieliryhmittäin erikseen kannadan-, malajalamin-, tamilin- ja telugunkielisille elokuville ja niiden tekijöille.


title: Paul Maurice

text: Paul Maurice (s. 30. tammikuuta 1967 Sault Ste. Marie, Ontario) on kanadalainen entinen jääkiekkoilija ja nykyinen NHL-joukkue Winnipeg Jetsin päävalmentaja.


title: Paul Maurice

text: Maurice on kautta aikojen nuorin 1000 NHL-ottelua valmentanut valmentaja. Hän saavutti rajapyykin 28. marraskuuta 2010 ottelussa Washington Capitalsia vastaan 43 vuoden ja 302 päivän iässä. Mauricella on tilillään myös eniten hävittyjä otteluita päävalmentajana NHL:n historiassa.


title: Paul Maurice

text: Philadelphia Flyers varasi puolustajana pelanneen Mauricen vuoden 1985 Flyersin 12. varauksena numerolla 252. Hänen peliuransa päättyi kuitenkin samana vuonna OHL-ottelussa saatuun silmävammaan.


title: Paul Maurice

text: Maurice valmensi NHL:ssä Hartford Whalersia 1995–1997, minkä jälkeen seura muuttui Carolina Hurricanesiksi. Maurice jatkoi uudistuneessa seurassa kauteen asti, jolloin hän sai potkut 30 ottelun jälkeen. Seuraavan kerran Maurice nähtiin NHL:ssä Toronto Maple Leafsin päävalmentajana kausina ja . Hän palasi samana vuonna Carolinaan, mutta irtisanottiin kun kautta oli pelattu 25 ottelua.


title: Paul Maurice

text: Kesäkuussa 2012 KHL-seura Metallurg Magnitogorsk ilmoitti solmineensa sopimuksen Mauricen ja Carolinan entisen maalivahtivalmentajan Tom Barrasson kanssa. Kaudella 2012–2013 joukkue pääsi Mauricen alaisuudessa pudotuspeleihin, mutta hävisi Salavat Julajev Ufalle ensimmäisellä kierroksella seitsemässä ottelussa. Maurice muutti kauden jälkeen takaisin Pohjois-Amerikkaan ollakseen lähempänä perhettään.


title: Paul Maurice

text: 12. tammikuuta 2014 Winnipeg Jets palkkasi Mauricen uudeksi päävalmentajakseen erotettuaan Claude Noëlin joukkueen huonojen peliesitysten vuoksi. Jetsin kauden päätyttyä runkosarjaan Maurice allekirjoitti neljän vuoden jatkosopimuksen seuran kanssa 16. huhtikuuta 2014.


title: Gonadotropiinit

text: Gonadotropiinit eli gonadotrooppiset hormonit ovat hormoneja, jotka säätelevät sukupuolirauhasten toimintaa. Näitä ovat muun muassa lutropiini, follitropiini sekä istukkahormoni, ja ne erittyvät aivolisäkkeen etulohkosta ja istukasta.


title: Gonadotropiinit

text: Gonadotropiineja vapauttaa gonadoliberiini.


title: Seppo Saari

text: Seppo Saari (17. syyskuuta 1943 Tampere – 8. toukokuuta 2012 Kemijärvi) oli suomalainen luontovalokuvaaja. Saari voitti vuonna 1983 Vuoden luontokuva -kilpailun kuvalla karhusta, joka kävelee lumihangessa. Häneltä ilmestyi karhua käsittelevä valokuvateos "Karhu" vuonna 1983.


title: Seppo Saari

text:
Muutettuaan Kemijärvelle 1972 Saari kiinnostui uhanalaisista lintulajeista. Erityishuomion kohteeksi hän otti muuttohaukan, mutta myös muut haukat, merikotka ja pöllöt saivat hänen huomionsa. Hän kartoitti muuttohaukan esiintymispaikkoja ja kuvasi niiden elämää. Hän rengasti ennätysmäiset 400 muuttohaukan poikasta.
Työelämässä Saari toimi Kemijärvellä sellutehtaan suunnitteluteknikkona.


title: John Bryson

text: John E. Bryson (s. 24. heinäkuuta 1943 New York, Yhdysvallat) oli Yhdysvaltojen 37. kauppaministeri. Senaatti valitsi hänet 20. lokakuuta 2011 äänin 74–26. Hän toimi aiemmin Southern California Edisonin emoyhtiön Edison Internationalin johtotehtävissä.


title: John Bryson

text: Bryson ajoi kesäkuussa 2012 samana päivänä kahteen kertaan lyhyin väliajoin kolarin, joista ensimmäisestä hän poistui paikalta, toisen jälkeen hänet löydettiin tajuttomana autosta. Syyksi kerrottiin sairauskohtaus ja Bryson jäi tapausten johdosta sairauslomalle. Bryson ilmoitti 21. kesäkuuta 2012 eroavansa kauppaministerin tehtävästä.


title: Kyynelten valtatie

text: Kyynelten valtatie () on Kanadan läntisimmän provinssin, Brittiläisen Kolumbian, poikki johtavasta valtatie 16:sta käytetty nimitys. Nimi johtuu siitä, että jopa 43 naisen uskotaan kadonneen sen varrella viimeisen kolmenkymmenen vuoden aikana. Monet uskovat, että katoamisten takana on sarjamurhaaja, joka saalistaa nuoria naisia. Toiset uskovat, että naiset olisivat joutuneet Kanadan karun luonnon uhreiksi.


title: Kyynelten valtatie

text: Poliisi on Daily Mailin mukaan sanonut, että katoamisista kahdeksan näyttävät olevan yhteydessä toisiinsa ja niistä voidaan epäillä ihmistä. Ketään tiettyä henkilöä ei kuitenkaan ole koskaan esitetty epäillyksi.


title: Kyynelten valtatie

text: Viimeisin tiellä kadonnut nainen on 20-vuotias Madison Scott, joka katosi lähellä Kyynelten valtatietä juhlien jälkeen toukokuussa 2011. Poliisi löysi Madisonin teltan ja auton, mutta nainen itse oli kadonnut jälkiä jättämättä. Madisonin kohtalosta ei ole vuodenkaan jälkeen mitään tietoa.


title: Kyynelten valtatie

text: Poliisin tilastojen mukaan tiellä on kadonnut kahdeksantoista naista, mutta paikallisten alkuperäiskansojen johtajien mukaan tapauksia on ainakin 43. Kadonneet naiset ovat iältään 14–33-vuotiaita. Monet kadonneista naisista elivät alkuperäiskulttuureissa ja liikkuivat liftaten.


title: Kyynelten valtatie

text: Alueen kaupungit ovat kaukana toisistaan, eikä alueella aina ole kuuluvuutta. Poliisi varoittaa alueen naisia liftaamisesta, sillä se tekee heistä helppoja uhreja. Monelle paikalliselle se on kuitenkin ainoa keino liikkua pitkiä matkoja.


title: Kyynelten valtatie

text: Ainoa läpimurron mahdollisuus vyyhdissä saatiin vuonna 2011, kun poliisi julkaisi piirroksen vanhemmasta miehestä, joka oli yrittänyt siepata 20-vuotiaan naisen lähellä valtatie 16:ta. Miestä ei ole koskaan löydetty.


title: Kansanvakuutus turvanamme

text: Kansanvakuutus turvanamme on Risto Jarvan ohjaama lyhyt dokumentti vuodelta 1967, jonka tilasi Kansaneläkelaitos.


title: Toinen Bull Runin taistelu

text: Bull runin toinen taistelu käytin 28.–30. elokuuta 1862. Taistelu oli osa Amerikan sisällissodan etelävaltioiden offenssiivia unionin joukkoja vastaan. Konfederaation joukkoja komensi Robert E. Lee ja Virginian armeijaa John Pope. Taistelu käytiin samoilla seuduilla kuin Bull runin ensimmäinen taistelu ja siihen osallistui enemmän joukkoja ja kalustoa kuin ensimmäisellä kerralla.